Ringgit susut 290 mata asas berbanding dolar AS, pelabur goyah parlimen tergantung

KUALA LUMPUR, 21 November- Nilai ringgit terus menyusut berbanding dolar AS pada sesi pembukaan dagangan pagi ini.Keyakinan pelabur agak goyah apabila Malaysia buat kali pertama berdepan situasi parlimen tergantung selepas Pilihan Raya Umum ke-15 (PRU15), kata seorang penganalisis.Pada pukul 9.00 pagi, mata wang tempatan menyusut nilai sebanyak 290 mata asas (bps) kepada 4.5780/5880 berbanding dolar AS daripada penutup 4.5490/5565 pada Khamis.Pasaran ditutup pada Jumaat minggu lepas untuk membolehkan pengundi mengundi pada PRU15.Bagaimanapun, Pengarah Urusan SPI Asset Management Stephen Innes berpendapat pasaran akan mengambil keputusan pilihan raya umum itu dengan tenang memandangkan kerajaan yang tergantung itu sudahpun dijangkakan.PRU15, pilihan raya umum paling sengit yang pernah dihadapi negara, telah berakhir dengan parlimen tergantung tanpa mana-mana parti memperoleh majoriti jelas untuk membentuk kerajaan persekutuan yang baharu.Sementara itu, Innes berkata pelabur turut mengabaikan kecenderungan Rizab Persekutuan Amerika Syarikat yang lebih kepada menaikkan kadar faedah dan terus memberi tumpuan kepada China yang dikatakan akan membuka semula sempadan dan ini seharusnya menguntungkan pasaran modal tempatan.“Selain itu, sebarang kelemahan dalam Indeks Dolar AS (DXY) boleh mendorong pengeksport mengurangkan pegangan dolar AS terkumpul mereka dan menjadi pemacu kepada kekuatan ringgit,” katanya.Ambank Research pula berkata fokus minggu ini adalah pada minit Jawatankuasa Pasaran Terbuka Persekutuan (FOMC) yang akan memberikan gambaran yang lebih jelas tentang prospek kadar faedah.

“Oleh itu, kami menjangkakan ringgit didagangkan antara tahap sokongan 4.550 dan 4.560 manakala rintangan pada 4.600 dan 4.610,” katanya.Sementara itu, ringgit diniagakan rendah berbanding sekumpulan mata wang utama yang lain pagi ini.Mata wang tempatan itu menyusut nilai berbanding dolar Singapura kepada 3.3280/3358 daripada 3.3091/3150 pada penutup Khamis, lebih rendah berbanding euro pada 4.7222/7325 daripada 4.7146/7224, lemah berbanding yen Jepun kepada 3.2628/2701 daripada dan merosot berbanding pound Britain kepada 5.4323/4441 daripada 5.4069/4159 sebelumnya. -BERNAMA


Asas ekonomi Malaysia kekal kukuh - RHB IB

KUALA LUMPUR, 21 November - Asas ekonomi Malaysia kekal kukuh sehingga 2023, walaupun terdapat ketidaktentuan politik berikutan Pilihan Raya Umum Ke-15 (PRU15) yang berakhir baru-baru ini, kata RHB Investment Bank (RHB IB).RHB IB dalam nota penyelidikan berkata ia mengekalkan unjuran pertumbuhan Keluaran Dalam Negara Kasar (KDNK) 2022 untuk Malaysia pada 7.0 peratus tahun ke tahun dengan baki risiko cenderung kepada 7.5 hingga 8.5 setiap sen, diikuti 4.5 peratus pada 2023.Berdasarkan keputusan rasmi, PRU15 berakhir dengan parlimen tergantung di mana tiada parti politik memperoleh majoriti mudah jumlah kerusi mencukupi di Parlimen.Pakatan Harapan memenangi sebanyak 82 kerusi parlimen, diikuti Perikatan Nasional (73) dan Barisan Nasional (30).Sehubungan itu, RHB IB berkata ejen ekonomi dan peserta pasaran kewangan berkemungkinan akan mengamalkan sikap tunggu dan lihat dalam tempoh terdekat sehingga kerajaan baharu ditubuhkan.Dalam pada itu, ia menjangkakan ringgit akan didagangkan dalam julat 4.60-4.70 berbanding dolar US pada suku keempat 2022 diikuti 4.70-4.80 pada separuh pertama 2023."Kemerosotan ketara dalam mata wang USD/MYR baru-baru ini didorong kebanyakannya oleh pengeksport yang menjual dolar US dan juga mudah tunai rendah tipis dalam pasaran pertukaran asing," katanya.RHB IB juga mengekalkan unjuran hasil purata separuh pertama 2023 Sekuriti Kerajaan Malaysia bagi tempoh 10 tahun (MGS10YR) pada 4.0-4.30.

“Dalam pasaran bon mata wang tempatan, pada tempoh satu hingga dua minggu yang lepas, kami mendapati tidak banyak aliran asing daripada akaun wang sebenar atau dana lindung nilai yang memangkinkan penurunan dalam hasil MGS10YR sejak indeks harga pengguna teras Amerika Syarikat (AS) Oktober pada 10 November lepas berada di luar jangkaan.“Kami berpendapat kemerosotan dalam hasil MGS10YR mungkin disebabkan kebanyakannya oleh penurunan hasil 10 tahun Perbendaharaan Amerika Syarikat dan bukannya faktor khusus untuk Malaysia,” katanya.Sementara itu, RHB IB berkata keputusan PRU15 telah mewujudkan ketidaktentuan terhadap Bajet 2023 yang diumumkan pada 7 Oktober lepas ia telah disifatkan terbatal berikutan pembubaran parlimen pada 10 Oktober, 2022.Ia berkata garis masa untuk pembentangan semula bajet itu yang sepatutnya dibentangkan menjelang Disember 2022 kini menjadi tidak pasti berikutan berkemungkinan berlaku perubahan dalam gabungan parti politik, ia akan bergantung pada masa pembentukan Kabinet baharu.“Berdasarkan perkembangan terkini, pembentangan semula Bajet 2023 mungkin mengalami kelewatan berikutan pemilihan kerajaan baharu,” katanya.Setakat ini, perkembangan terbaharu yang perlu diberi perhatian adalah penyerahan nama Ahli Dewan Rakyat yang mendapat kepercayaan majoriti untuk menjadi Perdana Menteri Ke-10 kepada Yang di-Pertuan Agong, mesyuarat antara pemimpin parti dan pembentukan Kabinet baharu.“Tidak kira apa pun hasilnya, kami melihat bahawa langkah 'berorientasikan rakyat' dan penyatuan fiskal secara beransur-ansur akan kekal sebagai keutamaan utama bagi kerajaan baharu, di mana bantuan wang tunai dan jenis bantuan lain kepada isi rumah berpendapatan rendah dan sederhana berkemungkinan akan diteruskan,” katanya. -BERNAMA


Pemegang saham Axiata luluskan cadangan penggabungan Celcom-Digi

KUALA LUMPUR, 18 November - Pemegang saham Lembaga Pengarah Axiata Group Bhd meluluskan cadangan penggabungan operasi telekomunikasi Celcom Axiata Bhd dan Digi.Com Bhd.Menerusi satu kenyataan konglomerat telekomunikasi itu berkata, keputusan tersebut dibuat pada mesyuarat agung luar biasa (EGM) kumpulan hari ini.

“Keputusan EGM melalui undian telah dikemukakan kepada Bursa Malaysia seperti yang dikehendaki oleh peraturan yang terpakai,” katanya di sini.Axiata berkata dengan persetujuan pemegang saham, penggabungan itu hampir selesai, selepas mendapat kelulusan sebelum ini daripada Suruhanjaya Komunikasi dan Multimedia Malaysia (MCMC), Suruhanjaya Sekuriti dan Bursa Malaysia sebelum EGM ini.


Kestabilan politik asas pemulihan, pembangunan ekonomi

KUALA LUMPUR, 17 November- Ekosistem politik yang stabil merupakan asas penting dalam pembangunan ekonomi.Entiti kerajaan yang tetap dan kukuh, membolehkan sesebuah negara keluar daripada sebarang krisis.Dalam fasa peralihan ke endemik dan sebagai persediaan menghadapi gelombang ekonomi global lebih mencabar tahun hadapan, kestabilan politik amat dituntut ketika ini.Bank Dunia menjangkakan pertumbuhan ekonomi global lebih suram pada tahun 2023. Unjuran awalnya turut disemak turun daripada 3% kepada 1.9%.

Ketegangan geopolitik berlanjutan, gangguan rantaian bekalan, kenaikan kos sara hidup dan kadar inflasi antara faktor utama mempengaruhi unjuran itu.Sebagai negara kecil yang mengamalkan ekonomi terbuka, Malaysia juga tidak boleh mengelak daripada terkena tempiasnya. "Kenapa kestabilan ini penting? Kita kena lihat dari segi pengalaman Malaysia masa lalu untuk menguruskan ekonomi atau krisis ekonomi. Krisis Kewangan Asia 1998, kemelesetan besar pada 2008 yang bermula daripada Amerika Syarikat dan merebak ke negara-negara lain, kenapa kita boleh kurangkan impaknya kepada negara kita adalah kerana wujudnya entiti kerajaan yang stabil. Apabila kerajaan ini stabil mereka boleh meluluskan sebarang dasar, langkah-langkah proaktif dan akhirnya kita dapat lihat ia berkurangan kepada negara kita," kata Ketua Pegawai Eksekutif, Yayasan Pusat Dasar dan Hal Ehwal Ekonomi Malaysia (PEACE), Dr. Zokhri Idris.Menurut beliau, menerusi mandat kukuh, sesebuah kerajaan dapat melaksanakan pelbagai rencana dan usaha untuk meningkatkan taraf hidup rakyat dan ekonomi negara.Kestabilan politik juga menjadi jaminan dan isyarat, negara menawarkan persekitaran kondusif kepada pelabur asing dan domestik."Pelabur inginkan satu kesinambungan polisi, dan kesinambungan polisi itu hanya boleh dilakukan sekiranya entiti kerajaan itu stabil dan kukuh. Namun kita kena lihat juga implikasi yang lain sekiranya kerajaan yang bertukar dan sebagainya ia mendatangkan sentimen ketidaktentuan pasaran dan sebagainya dan bagaimana kita hendak menangani satu masalah, satu krisis fiskal dan perdagangan ia juga ada libat kait dengan sebuah kestabilan kerajaan," katanya Apa yang diperlukan, kepimpinan yang berupaya melunaskan visi jangka panjang dengan tadbir urus cekap.Selain memastikan pemulihan serta momentum pertumbuhan ekonomi kekal dalam landasan terbaik seperti dicatatkan sepanjang sembilan bulan pertama tahun ini."Jadi apa yang pengundi ingin lihat adalah rancangan atau pelan atau inisiatif dari segi dasar-dasar yang akan menguatkan lagi sistem jaringan keselamatan sosial kita, dasar-dasar yang akan memastikan bahawa golongan yang berisiko untuk jatuh, atau susah akan dilindungi," kata Ketua Pegawai Eksekutif THE Centre, Dr. Khairil Ahmad."Dalam konteks ini, sebenarnya ini bukan soal untuk menguji populariti. Kamu muda ataupun tua, rakyat sekarang kini menuntut wakil rakyat mampu berbahas di Dewan Rakyat untuk menggubal polisi, menentukan hala tuju negara yang lebih jelas untuk membuat polisi berkenaan pemulihan ekonomi yang dapat meredakan kesusahan rakyat terbanyak," ujar Pengarah Eksekutif Ilham Centre, Hisommudin BakarKesepakatan dalam kepimpinan memainkan peranan penting dalam menentukan hala tuju ekonomi seterusnya. Berbeza ideologi mahupun pendapat, namun kepentingan rakyat perlu dijadikan matlamat bersama.


Jualan kereta di Malaysia kekal lebih 60,000 unit bulan lalu

KUALA LUMPUR, 17 November - Industri automotif tempatan meneruskan momentum jualan positif apabila jumlah keseluruhan industri bulanan kekal melebihi 60,000 unit pada Oktober.Sejumlah 61,002 unit kenderaan dijual dengan pecahan 54,498 unit untuk kenderaan penumpang dan baki 6,504 unit lagi adalah kenderaan komersial.Perbandingan bulan ke bulan, jualan Oktober adalah 10 peratus lebih rendah berbanding September iaitu 67,659 unit dan 64,762 unit jika dibandingkan dengan pencapaian Oktober 2021.

Persatuan Automotif Malaysia (MAA) memaklumkan prestasi jualan pada Oktober 2022 disokong tempahan tertuggak yang dimiliki pengeluar kereta, meskipun kadarnya lebih perlahan.

"MAA menjangkakan prestasi jualan November kekal sebagaimana tahap Oktober dengan kekurangan cip dan komponen terus menjejaskan segmen pengeluaran jenama tertentu walaupun pada skala lebih kecil," kata MAA menerusi kenyataan.Meskipun prestasi jualan pada Oktober sedikit menurun kepada 61,002 unit, pencapaian itu masih kukuh menuju ke sasaran MAA iaitu 630,000 unit menjelang hujung tahun ini.


Sekretariat APEC gesa kerjasama diperkukuh tangani rintangan

(Pengarah Eksekutif Sekretariat APEC Tan Sri Rebecca Sta Maria/FOTO apec.org)

SINGAPURA, 17 November- Ekonomi di rantau Asia-Pasifik kini mendepani masalah pandemik, peningkatan inflasi, krisis geopolitik dan perubahan iklim, sekali gus anggota APEC perlu memperkukuh kerjasama bagi menangani cabaran ini, kata seorang pegawai kanan Kerjasama Ekonomi Asia-Pasifik. (APEC).

Pengarah Eksekutif Sekretariat APEC Tan Sri Rebecca Sta Maria dalam temu bual dengan Xinhua baru-baru ini berkata APEC mengutamakan usaha membina serta memperkukuh kerjasama ekonomi serantau dan integrasi yang membolehkan orang ramai berurusan dengan kontrak perniagaan sekurang-kurangnya di rantau ini dan membantu perniagaan berkembang.

"Kita sedang melalui masa yang sukar," kata Rebecca.

Asia-Pasifik adalah rantau yang dinamik dan mempunyai asas kukuh dengan negara anggota menjalin kerjasama selama bertahun-tahun, katanya, sambil menambah bahawa kekukuhan integrasi ekonomi menjadi kekuatan dan semua ekonomi serantau wajar memanfaatkannya untuk mengharungi masa yang mencabar.

Pembaharuan struktur dan pelarasan kawal selia adalah bidang utama yang menjadi tumpuan ekonomi APEC selama ini yang juga merupakan aspek positif untuk membantu rantau ini mengharungi kesukaran selain menumpukan kepada pendigitalan, kata Rebecca.

Beiau berkata selepas dilanda dua pusingan krisis kewangan sejak 1990-an, rantau Asia-Pasifik menyedari bahawa sistem kewangan perlu dikaji semula untuk mengukuhkannya, menyusun semula sistem terdahulu dan menyatukan sistem perbankan.

Sementara itu, mekanisme dialog APEC, seperti mesyuarat tahunan menteri kewangan dan amalan pakej langkah seperti pertukaran mata wang asing juga kondusif untuk membina kekuatan dalam sistem kewangan serantau, berdasarkan pemulihan pantas daripada krisis kewangan 2008 berlandaskan pengukuhan sistem  dan kecairan yang lebih daripada mencukupi.

Ekonomi Asia mengalami kemerosotan susulan wabak dan risiko geopolitik serta beberapa kelemahan dalam rantaian bekalan yang menjadi antara isu utama perlu ditangani, kata Rebecca.

China merupakan bahagian penting dalam rantaian bekalan di rantau Asia-Pasifik dan penting untuk memastikan ekonomi serantau terus membina hubungan itu, kata beliau.

Rebecca turut meminta semua ekonomi di rantau ini bersama-sama meneruskan daya tahan rantaian bekalan.

Ekonomi tempatan perlu membina daya tahan melalui hubungan untuk memastikan perkongsian mereka kekal kukuh manakala penggubal dasar dan kerajaan perlu mengambil langkah bagi memastikan  rantaian bekalan diperkukuh, disambung dan tidak terputus.

Berkongsi pandangannya mengenai tema "Terbuka, Sambung dan Imbangan" untuk APEC 2022, Rebecca berkata "terbuka" bermaksud memastikan ekonomi di rantau ini terbuka kerana ia saling bergantung, manakala "berhubung" adalah mengenai ketersambungan yang bukan hanya fizikal.malah perkaitan digital institusi, individu-ke-individu.

Beliau berkata "keseimbangan" menjadi aspek lebih penting tahun ini kerana bukan sahaja merujuk kepada alam sekitar bahkan untuk menerima keterangkuman dan menjadikan pertumbuhan ekonomi membawa keseimbangan antara menyokong kesejahteraan rakyat dan persekitaran.

Maria juga mengakui bahawa tugas utama APEC tahun ini ialah mengadakan perbincangan semula mengenai Kawasan Perdagangan Bebas Asia-Pasifik (FTAAP) dan menjangkakan bahawa langkah-langkah boleh dilaksanakan untuk membantu memperdalam integrasi ekonomi di rantau ini.

Perjanjian perdagangan bebas membantu untuk mengukuhkan rantaian bekalan, memperdalam integrasi ekonomi dan meningkatkan ketelusan dan kebolehramalan dalam peraturan, katanya.

"Saya percaya kepada sistem perdagangan pelbagai hala kerana ia adalah saksama. Multilateralisme adalah tentang bersikap terbuka dan memastikan bahawa manfaat hasil rundingan dan persetujuan akan memberi manfaat kepada semua," katanya.-BERNAMA


Jualan kereta, kekal lebih 60,000 unit pada Oktober

KUALA LUMPUR, 16 November- Sejumlah 61,002 unit kenderaan dijual pada Oktober.Daripada jumlah itu, 54,498 merupakan kenderaan penumpang manakala 6,504 unit kenderaan komersial. Persatuan Automotif Malaysia (MAA) menerusi kenyataan menjelaskan prestasi itu disokong tempahan tertunggak pengeluar kereta. Bagaimanapun, jumlah tersebut lebih rendah berbanding 67,659 dicatat pada September. Momentum positif terus dicatat industri automotif tempatan dengan Jumlah Keseluruhan Industri, TIV kekal di atas 60,000 unit sejak Ogos lalu.MAA yakin mampu mencapai sasaran TIV 630,000 unit kenderaan menjelang hujung tahun ini.

Prestasi jualan November dijangka menyamai momentum pada Oktober dengan kekurangan cip terus menjejaskan pengeluaran walaupun pada skala lebih kecil. Bagi tempoh Januari hingga Oktober, industri automotif tempatan merekodkan TIV berjumlah 577,902 unit, hanya 52,098 unit untuk mencapai sasaran MAA.


Affin Bank bayar dividien tertinggi 18.09 sen bagi setiap saham

(Ketua Pegawai Eksekutif Affin Bank, Datuk Wan Razly Abdullah/FOTO BERNAMA)

KUALA LUMPUR, 16 November - Pemegang saham Affin Bank Berhad meluluskan cadangan pemberian dividen khas berjumlah RM400.21 juta atau 18.09 sen bagi setiap saham.Presiden dan Ketua Pegawai Eksekutifnya, Datuk Wan Razly Abdullah berkata, jumlah dividen tersebut merupakan tertinggi pernah diumumkan bank berkenaan.Cadangan dividen khas ini susulan penyelesaian pelupusan 63 peratus pegangan ekuiti bank tersebut dalam Affin Hwang Asset Management Bhd."Dan jika digabungkan dengan 100 juta dividen interim, jumlah keseluruhan 500 juta akan dibayar kepada semua pemegang saham. Jadi kita terima kelulusan daripada pemegang saham dan EGM dan kita jangkakan pembayaran akan dilakukan pada bulan Disember," katanya pada sidang media selepas mesyuarat agung luar biasa Affin Bank.

Sementara itu, bank jelasnya akan meningkatkan perbelanjaan modal teknologi maklumatnya kepada RM400 juta pada 2023 daripada RM300 juta pada tahun ini.Peningkatan itu bagi menyokong transformasi syarikat ke arah pendigitalan serta menarik lebih ramai pelanggan baharu.


Trajektori ekonomi positif perlu dikekalkan

KUALA LUMPUR, 16 November - Kestabilan politik penentu utama kepada lonjakan pertumbuhan ekonomi berterusan, kata penganalisis ekonomi, Prof Madya Dr Mohd Yusof.Katanya permintaan domestik kukuh disokong pemulihan pasaran buruh, penjanaan pendapatan dan pengembangan eksport antara penyumbang kepada prestasi ekonomi memberansangkan pada suku ketiga 2022.Tambahnya, trajektori ekonomi positif ketika ini perlu dikekalkan sebagai penampan kepada sebarang kejutan luaran pada masa hadapan."Jadi ada dua perkara yang perlu dilakukan secara keseluruhannya... pertama memastikan impak daripada ekonoomi global dapat ditangani untuk memastikan Keluarga Malaysia terus terjaga terutamanya mereka yang berpendapatan rendah."Kedua, kita perlu bersedia untuk bergerak ke hadapan dengan memastikan kita kukuhkan kembali asas eko yang ada pada ketika ini untuk kita kukuh dan rapatkan supaya pada masa akan datang jika ada krisis lagi, kita boleh hadapi dengan lebih baik," katanya ketika dihubungi RTM.

(Penganalisis ekonomi, Prof Madya Dr Mohd Yusof)

Sokongan kepada sektor perniagaan terutama perusahaan mikro kecil dan sederhana selai penggiat sektor pelancongan perlu diteruskan melalui skim dan geran khas.Ia bagi memastikan mereka pulih semula ke paras sebelum pandemik sekali gus menjadi pemangkin utama dalam pertumbuhan ekonomi negara seterusnya.


Nilai ringgit terus meningkat berbanding dolar AS pada sesi pembukaan

KUALA LUMPUR, 16 November - Nilai ringgit terus meningkat pagi ini, dibuka agak tinggi berbanding dolar AS didorong oleh petunjuk positif dalam langkah dasar China.Penganalisis berkata ini termasuk peralihan negara itu ke arah 'hidup dengan COVID-19' dan langkah hartanah baharu untuk membantu sektor perumahannya yang masih terkekang.Pada 9 pagi, mata wang tempatan menambah nilai kepada 4.5345/5400 berbanding dolar AS daripada penutupan selasa pada 4.5390/5465.Pengarah Urusan SPI Asset Management Stephen Innes berkata langkah hartanah yang diambil itu akan menyokong melonjakkan harga komoditi dan memandangkan Malaysia merupakan pengeksport yang berminat untuk mengeksport ke China, ini akan membantu ringgit melalui syarat perdagangan yang lebih baik.Sementara itu, peniaga ActivTrades Dyogenes Rodrigues Diniz berkata dolar AS terus menyusut nilai berbanding ringgit dan ini dilihat sebagai pembetulan semula jadi selepas kenaikan yang ketara sejak dua tahun lepas.Mata wang Amerika Syarikat (AS) telah turun sebanyak 4.6 peratus sejak 4 Nov -- penurunan terbesar sejak Januari 2016 -- berikutan pengeluaran data Indeks Harga Pengeluar (IHP) AS yang berada di bawah jangkaan iaitu pada lapan peratus berbanding unjuran sebanyak 8.3 peratus, katanya.“IHP mengukur kenaikan harga barang dan perkhidmatan yang digunakan oleh syarikat untuk membuat produk mereka, dan IHP yang lebih rendah menunjukkan tanda deflasi, yang mungkin menyebabkan Rizab Persekutuan AS meredakan kadar kenaikan kadar faedah.

Sementara itu, ringgit diniagakan tinggi berbanding sekumpulan mata wang utama, kecuali berbanding pound British.Ringgit menambah nilai berbanding yen Jepun kepada 3.2512/2556 daripada 3.2573/2629 pada hari Selasa dan mengukuh berbanding euro menjadi 4.6900/6957 daripada 4.7242/7320 semalam.Mata wang tempatan turut naik berbanding dolar Singapura kepada 3.3048/3093 daripada 3.3194/3252 pada penutup Selasa, tetapi merosot berbanding pound Britain kepada 5.3747/3813 daripada 5.3678/3767 sebelumnya. - BERNAMA


Pelan lestari mampan bantu syarikat OGSE dengan peralihan tenaga

KUALA LUMPUR, 16 November - Pelan Kelestarian OGSE Nasional (NOSP) yang baru diperkenalkan akan memberi nilai kepada syarikat minyak dan gas, perkhidmatan dan peralatan (OGSE) dalam mengenal pasti secara khusus melalui peralihan tenaga.Presiden dan Ketua Pegawai Eksekutif Perbadanan Sumber Petroleum Malaysia (MPRC), Mohd Yazid Ja’afar berkata pelan itu akan digunakan sebagai asas bagi memulakan penubuhan Pelan Hala Tuju Kelestarian OGSE pada 2023, diikuti Rangka Kerja Kelestarian OGSE Kebangsaan 2024.

"NOSP mengenal pasti risiko iklim, dan laluan berpotensi untuk sektor OG, pada masa yang sama membangun panduan penjajaran industri bagi sektor OGSE mengenai topik kemampanan material," katanya pada Forum Kelestarian OSGE Kebangsaan, di sini.Tambah Yazid, MPRC bekerjasama dengan pihak berkepentingan ekosistem OGSE termasuk kementerian dan agensi kerajaan, Petronas, Shell, persatuan industri dan syarikat OGSE.Ini bagi mendapatkan pemahaman yang lebih mendalam tentang isu dan cabaran yang dihadapi oleh sektor itu serta meneroka peluang awal bagi sektor itu untuk mematuhi kemampanan dan keperluan.


Prestasi ekonomi suku ketiga 2022 memberangsangkan

KUALA LUMPUR, 15 November- Permintaan domestik kukuh disokong pemulihan pasaran buruh; penjanaan pendapatan dan pengembangan eksport antara faktor penyumbang kepada prestasi ekonomi memberangsangkan pada suku ketiga 2022.Pertumbuhan dua angka bagi tempoh Julai hingga September itu juga, hasil sokongan dasar berterusan kerajaan, terutama dalam mendepani situasi ketidaktentuan ekonomi global.

(Ketua Ahli Ekonomi Pasaran Buruh, Kementerian Sumber Manusia dan Emiratisasi, Emiriah Arab Bersatu, Prof. Madya Dr. Mohd. Yusof Saari)

Ketua Ahli Ekonomi Pasaran Buruh, Kementerian Sumber Manusia dan Emiratisasi, Emiriah Arab Bersatu, Prof. Madya Dr. Mohd. Yusof Saari berpendapat, kestabilan politik juga penentu utama kepada lonjakan pertumbuhan ekonomi berterusan sejak awal tahun ini.Jelasnya, trajektori ekonomi positif ketika ini perlu dikekalkan, sebagai penampan kepada sebarang kejutan luaran pada masa hadapan."Jadi ada dua perkara yang perlu dilakukan secara keseluruhannya, yang pertama memastikan impak daripada ekonomi global dapat ditangani untuk memastikan keluarga Malaysia terus terjaga terutamanya mereka yang berpendapatan rendah. Yang kedua kita perlu bersedia untuk bergerak ke hadapan dengan memastikan kita kukuhkan kembali asas ekonomi yang ada pada ketika ini, kita kukuhkan, rapatkan, pasakkan ekonomi itu supaya masa-masa akan datang jika ada krisis lagi kita boleh hadapi dengan lebih baik," katanya.Sokongan kepada sektor perniagaan terutama perusahaan mikro, kecil dan sederhana serta penggiat sektor pelancongan perlu diteruskan, melalui pemberian skim dan geran khas. Ia bagi memastikan mereka pulih semula ke paras sebelum pandemik sekaligus menjadi pemangkin utama dalam pertumbuhan ekonomi negara seterusnya.


Affin bank bayar dividen tertinggi

KUALA LUMPUR, 15 November- Pemegang saham Affin Bank Berhad meluluskan cadangan pemberian dividen khas berjumlah 400.21 juta ringgit atau 18.09 sen bagi setiap saham.Menurut Presiden dan Ketua Pegawai Eksekutifnya, Datuk Wan Razly Abdullah, jumlah dividen tersebut merupakan tertinggi pernah diumumkan bank berkenaan.

Cadangan dividen khas ini susulan penyelesaian pelupusan 63 peratus pegangan ekuiti bank tersebut dalam Affin Hwang Asset Management Bhd."Dan jika digabungkan dengan 100 juta dividen interim, jumlah keseluruhan 500 juta akan dibayar kepada semua pemegang saham. Jadi kita terima kelulusan daripada pemegang saham dan EGM dan kita jangkakan pembayaran akan dilakukan pada bulan Disember," katanya dalam sidang media selepas mesyuarat agung luar biasa Affin Bank.Sementara itu, bank jelasnya akan meningkatkan perbelanjaan modal teknologi maklumatnya kepada RM400 juta pada 2023 daripada RM300 juta tahun ini.Peningkatan itu bagi menyokong transformasi syarikat ke arah pendigitalan serta menarik lebih ramai pelanggan baharu.


Pasaran getah ditutup tinggi, niaga hadapan serantau turut meningkat

KUALA LUMPUR, 15 November - Pasaran getah Malaysia meneruskan trend menaik untuk hari kedua berturut-turut, mengambil petunjuk daripada prestasi pasaran hadapan getah serantau, kata seorang peniaga.Beliau berkata niaga hadapan getah Jepun melonjak, disokong oleh kenaikan dalam pasaran Shanghai dan nilai yen yang lebih lemah sementara laporan media menyatakan China melonggarkan beberapa sekatan COVID-19 turut meningkatkan sentimen.Bagaimanapun, kenaikan selanjutnya dihadkan oleh kemerosotan yang dialami harga minyak."Peserta pasaran dijangka memantau keputusan sidang kemuncak G20 untuk mendapatkan petunjuk selanjutnya," katanya.Harga minyak susut sedikit pada Selasa selepas Pertubuhan Negara-negara Pengeksport Petroleum (OPEC) mengurangkan unjuran permintaan global bagi tahun 2022 sebanyak 100,000 tong sehari kepada 2.55 juta tong sehari.

Harga Lembaga Getah Malaysia (MRB) untuk Getah Mutu Malaysia 20 (SMR 20) dan lateks pukal masing-masing naik dua sen kepada 592.5 sen sekilogram (sekg) dan 482.5 sen sekg.Pada 5 petang, harga penutup LGM untuk SMR 20 adalah pada 599 sen sekg manakala lateks pukal pada 482 sen sekg. - BERNAMA


Bursa Malaysia dibuka rendah, pelabur berhati-hati menjelang PRU15

KUALA LUMPUR, 15 November - Bursa Malaysia meneruskan aliran menurun untuk dibuka rendah pada pagi urus niaga Selasa apabila peserta pasaran mengambil sikap "tunggu dan lihat" menjelang Pilihan Raya Umum Ke-15 (PRU15), kata seorang penganalisis.Pada pukul 9.05 pagi, penanda aras FTSE Bursa Malaysia KLCI (FBM KLCI) susut 4.55 mata kepada 1,459.45 daripada 1,464.00 penutup Isnin.Indeks utama itu memulakan urus niaga 2.49 mata lebih rendah pada paras 1,461.51.Di pasaran yang lebih luas, kaunter rugi mengatasi kaunter untung 145 berbalas 102, manakala 198 kaunter tidak berubah, 1,880 tidak diniagakan dan 13 yang lain digantung.Jumlah dagangan adalah sebanyak 117.48 juta unit bernilai RM41.36 juta.Dalam satu nota, Hong Leong Investment Bank (HLIB) Research mengulangi FBM KLCI dijangka mengekalkan keuntungan yang diraih baru-baru ini selepas bergerak naik daripada paras terendah dua tahun iaitu 1,373 menjelang hari pengundian bagi Pilihan Raya Umum ke-15 (PRU15) pada 19 Nov.

"Halangan sengit adalah pada 1,482 - 1,500 - 1,508. Pecahan yang menentukan di bawah garis rintangan aliran menurun berhampiran 1,454 mungkin menolak indeks lebih rendah ke arah zon 1,424 -1,436,” katanya.Dengan mengambil pemuliharaan modal sebagai kunci utama, bank pelaburan itu berkata ia terus menyokong pelabur untuk mencari perlindungan dalam sektor perbankan, syarikat telekomunikasi, utiliti, pengguna, penjagaan kesihatan dan pembinaan, dengan menjangkakan kerajaan baharu selepas PRU15 akan terus menyokong penggunaan domestik.Dalam kalangan saham wajaran tinggi Bursa Malaysia -- kedua-dua Maybank dan IHH Healthcare susut empat sen kepada RM8.55 dan RM5.95, Public Bank lemah satu sen menjadi RM4.37, Petronas Chemicals merosot tujuh sen kepada RM8.65 dan CIMB turun lima sen menjadi RM5.44.Bagi saham aktif, MQ Technology turun setengah sen menjadi 3.5 sen, SYF Resources menokok 1.5 sen kepada 34.5 sen dan Top Glove Corporation menambah satu sen kepada RM1.03, manakala Advance Synergy dan Velesto Energy tidak berubah, masing-masing  pada 14 sen dan 13.5 sen.Di papan indeks, Indeks FBM Emas Shariah merosot 16.65 mata kepada 10,503.73, Indeks FBM Emas menyusut 25.58 mata kepada 10,369.59, Indeks FBMT 100 lemah  26.22 mata kepada 10,101.77 dan FBM 70 kerugian 10.92 mata kepada 12,354.55. Bagaimanapun, FBM ACE memperoleh 13.80 mata kepada 5,023.83.Mengikut sektor, Indeks Perkhidmatan Kewangan menguncup 53.93 mata kepada 16,234.99, Indeks Perladangan lebih rendah 1.06 mata menjadi 6,901.30, Indeks Produk dan Perkhidmatan Perindustrian turun 0.15 mata kepada 178.99 dan Indeks Tenaga berkurangan 5.50 mata kepada 726.25. -BERNAMA


Ringgit dibuka lebih tinggi sedikit berbanding dolar AS

KUALA LUMPUR, 15 November - Nilai ringgit dibuka lebih tinggi sedikit berbanding dolar AS hari ini dengan berita mengenai  pembukaan semula China masih berlegar dalam pasaran modal Malaysia dan ini mencetuskan beberapa aktiviti dalam pertukaran asing (FX) Asia yang lain, kata penganalisis.Pada pukul 9 pagi, mata wang tempatan menambah nilai kepada 4.5915/5965 berbanding dolar AS daripada 4.5925/5980 pada penutupan urus niaga Isnin.Bagaimanapun, Pengarah Urusan SPI Asset Management, Stephen Innes berkata pada dagangan semalaman di New York, peniaga dilihat menghentikan seketika penjualan dolar selepas pengumuman indeks harga pengguna Amerika Syarikat (AS) minggu lepas.Sementara itu, peniaga ActivTrades Dyogenes Rodrigues Diniz berkata dolar AS kehilangan lebih tiga peratus berbanding ringgit sejak minggu lepas.Pergerakan menurun itu datang sebagai tindak balas pasaran semula jadi selepas pergerakan kenaikan harga yang berpanjangan bagi mata wang AS, yang telah mendapat tempat yang kukuh sejak Disember 2020, katanya.

"Dari sudut  teknikal, dolar AS berada dalam zon yang sangat terlebih beli dan menguji tahap tertingginya sejak 1998. Dalam beberapa hari akan datang, ada kemungkinan dolar AS akan melantun dan meningkat berbanding ringgit kepada 4.6300 sebelum kembali bergerak turun,” katanya.Di pasaran tempatan, ringgit diniagakan tinggi berbanding sekumpulan mata wang utama yang lain kecuali berbanding dolar Singapura.Ringgit menambah nilai berbanding yen Jepun kepada 3.2708/2746 daripada 3.2738/2782 pada hari Isnin dan mengukuh berbanding euro kepada 4.7375/7427 daripada 4.7381/7438 semalam.Mata wang tempatan turut meningkat nilainya berbanding pound Britain kepada 5.3932/3990 daripada 5.4187/4252 pada penutup Isnin tetapi menyusut nilai berbanding dolar Singapura kepada 3.3446/3488 daripada 3.3405/3450 sebelum ini. -BERNAMA


Pertumbuhan sektor perkhidmatan, pembuatan Malaysia dijangka berterusan sehingga 2023

KUALA LUMPUR, 14 November - Pertumbuhan sektor perkhidmatan dan pembuatan Malaysia menjadi faktor utama di sebalik data Keluaran Dalam Negara Kasar (KDNK) suku ketiga yang kukuh dan ia diunjur akan meneruskan pertumbuhannya sehingga tahun 2023.Menerusi laporan Economic View Asia Pacific, Moody's Analytics menyatakan pertumbuhan tahun ke tahun yang lebih kukuh sebanyak 14.2 peratus pada suku ketiga mengatasi jangkaan dengan penggunaan dan pelaburan menyumbang secara ketara kepada pertumbuhan tersebut.Kemasukan pelancong yang tinggi mendorong permintaan untuk sektor perdagangan runcit, penginapan serta makanan dan minuman (F&B), oleh itu pertumbuhan dalam industri tersebut dijangka berterusan sehingga awal tahun 2023.Menurut firma tersebut, eksport produk pembuatan kekal berdaya tahan dengan pertumbuhan kekal teguh hingga tahun depan walaupun mengalami kelembapan di China.

"Sektor elektronik terus berkembang, didorong oleh permintaan terhadap cip semikonduktor, Malaysia menempatkan beberapa pengeluar semikonduktor utama, dan eksport mungkin kekal teguh hingga tahun depan," menurut laporan tersebut yang dikeluarkan hari ini.Sebagai pengeksport bersih minyak mentah dan minyak sawit, Malaysia dijangka mendapat manfaat daripada harga komoditi yang lebih tinggi.Selain itu, sektor perlombongan dan pertanian juga meningkat pada suku ketiga selepas terjejas ekoran masalah pekerja semasa awal pandemik.


Lima bank pusat Asean meterai MOU, perkukuh rangkaian pembayaran serantau

(Pemeteraian RPC diadakan semalam, dalam acara berasingan semasa Sidang Kemuncak Pemimpin G20 di Bali, Indonesia)

KUALA LUMPUR, 14 November- Bank Pusat Malaysia; Indonesia; Filipina; Singapura dan Thailand bersetuju untuk memperkukuh dan meningkatkan kerjasama rangkaian pembayaran serantau.Menerusi Perjanjian Persefahaman Rangkaian Pembayaran Serantau; RPC, kelima-lima bank pusat akan bekerjasama menyokong pembayaran rentas sempadan yang lebih pantas, murah, telus dan inklusif. Pemeteraian RPC diadakan semalam, dalam acara berasingan semasa Sidang Kemuncak Pemimpin G20 di Bali, Indonesia.

Kenyataan bersama bank terlibat menjelaskan, RPC dijangka menjadi penyumbang penting dalam mempercepat pemulihan ekonomi serantau serta menggalakkan pertumbuhan inklusif.Pelaksanaan rangkaian pembayaran rentas sempadan akan meningkatkan pelbagai aktiviti merangkumi perdagangan, pelaburan, pengukuhan kewangan, pengiriman wang dan pelancongan.RPC akan turut memberi manfaat kepada perusahaan mikro, kecil dan sederhana dengan memudahkan akses mereka ke pasaran antarabangsa.Gabenor BNM, Tan Sri Nor Shamsiah Mohd Yunus berkata inisiatif ini menegaskan kepentingan kerjasama bank-bank pusat dalam menyokong usaha pembangunan rangkaian pembayaran generasi baharu. Usaha untuk merealisasikan visi rangkaian pembayaran rentas sempadan ASEAN yang pantas dan cekap, akan memacu matlamat pendigitalan serta memperkukuh integrasi kewangan demi manfaat pembangunan ekonomi rantau ini.


Bursa Malaysia diniagakan rendah pada sesi awal dagangan menjelang hari pengundian PRU15

KUALA LUMPUR, 14 November - Bursa Malaysia diniagakan rendah pada sesi awal dagangan hari Isnin, mengetepikan keputusan Keluaran Dalam Negara Kasar (KDNK) suku ketiga yang memberangsangkan apabila pelabur mengambil sikap yang lebih berhati-hati menjelang Pilihan Raya Umum Ke-15 (PRU15) minggu ini, kata seorang penganalisis.Pada pukul 9.05 pagi, indeks penanda aras FTSE Bursa Malaysia KLCI (FBM KLCI) turun 3.15 mata kepada 1,465.06 daripada 1,468.21 pada penutup Jumaat.Bagaimanapun, indeks utama dibuka tinggi 0.78 mata pada 1,468.99.Pergerakan harga di pasaran menyaksikan kaunter untung mengatasi kaunter rugi 150 berbalas 114, manakala 248 kaunter tidak berubah, 1,813 tidak diniagakan dan 13 yang lain digantung.Jumlah dagangan adalah sebanyak 114.81 juta unit bernilai RM39.16 juta.Pada Jumaat lepas, indeks utama itu meningkat 1.27 peratus atau 18.47 mata kepada 1,468.21, didorong oleh pengumuman data ekonomi yang positif, menyaksikan ekonomi Malaysia berkembang sebanyak 14.2 peratus.Menurut Kenanga Research, pelabur akan menantikan keputusan PRU15 Sabtu ini (19 November) sebelum membuat langkah seterusnya di bursa tempatan.

Ia berpendapat tatkala negara menghampiri hari pengundian Sabtu ini, pelabur mungkin akan  menjauhi pasaran buat seketika.Bagi saham wajaran tinggi Bursa Malaysia - kedua-dua Maybank dan Petronas Chemicals tidak berubah, masing-masing mencatatkan harga RM8.60 dan RM8.73, Public Bank turun dua sen kepada RM4.43, manakala CIMB dan IHH Healthcare susut tiga sen setiap satu kepada RM5.49 dan RM5.97.Antara saham aktif pula, Advance Synergy dan Ta Win Holdings merosot setengah sen setiap satu masing-masing menjadi 13 sen dan lapan sen, Lambo Group turun 1.5 sen kepada empat sen, manakala Techna-X meningkat satu sen kepada 3.5 sen dan Jade Marvel menambah setengah sen menjadi 28.5 sen.Di papan indeks, Indeks FBM Emas Syariah susut 8.20 mata kepada 10,521.38, Indeks FBM Emas lemah 10.17 mata kepada 10,406.73 dan Indeks FBMT 100 kerugian 12.10 mata kepada 10,139.49.Bagaimanapun, FBM 70 mengembang 24.32 mata kepada 12,396.34 dan FBM ACE menambah 4.60 mata kepada 5,097.91.Mengikut sektor, Indeks Perkhidmatan Kewangan lemah 28.50 mata kepada 16,324.73 sementara Indeks Perladangan 37.28 mata lebih rendah menjadi  6,865.45.Indeks Tenaga bagaimanapun mengukuh 3.42 mata kepada 727.74 dan Indeks Produk dan Perkhidmatan Perindustrian meningkat 0.50 mata kepada 179.90. -BERNAMA


Ringgit dibuka tinggi berbanding dolar AS

KUALA LUMPUR, 14 November- Nilai ringgit dibuka lebih tinggi berbanding dolar AS hari ini apabila dolar AS terus turun ekoran jangkaan dasar monetari Rizab Persekutuan AS (Fed) yang kurang cenderung menaikkan kadar faedah dalam keadaan bacaan inflasi yang kian mereda di negara itu, kata penganalisis.Pada 9:00 pagi, mata wang tempatan menambah nilai menjadi 4.6120/6265 berbanding dolar AS daripada penutup 4.6200/6250 pada Jumaat lalu.Pengarah Urusan SPI Asset Management Stephen Innes berkata tukaran mata wang asing (FX) Asia seperti ringgit kini bergerak tinggi kerana pasaran berpendapat Rizab Persekutuan akan lebih longgar terhadap pendiriannya, justeru, kadar AS masa depan untuk jangka pendek semakin berkurangan.Dan pada masa yang sama, beliau berkata pasaran ekuiti global kekal teguh, menunjukkan permintaan akan berkurangan untuk dolar AS yang dianggap mata wang selamat.Sementara itu, ringgit bagaimanapun diniagakan lebih rendah berbanding sekumpulan mata wang utama.Ringgit menyusut nilai berbanding yen Jepun kepada 3.3118/3229 daripada 3.3047/3088 pada Jumaat lalu dan lemah berbanding euro kepada 4.7656/7806 daripada 4.7471/7522.Nilai mata wang tempatan turun berbanding pound Britain kepada 5.4412/4583 daripada 5.4322/4381 pada penutup Jumaat dan susut berbanding dolar Singapura kepada 3.3591/3701 daripada 3.3527/3568 sebelum ini. - BERNAMA


Pertumbuhan ekonomi Malaysia terpantas dalam kalangan ASEAN

KUALA LUMPUR, 13 November - Malaysia mencatatkan pertumbuhan ekonomi terpantas dalam kalangan enam negara ASEAN pada suku ketiga dan bagi sembilan bulan pertama tahun ini.Pada masa yang sama negara terus membina daya tahan untuk menghadapi cabaran global yang kuat," kata Menteri Kesihatan Khairy Jamaluddin alam catatan di laman sosial Twitter.“Dipermudahkan oleh langkah-langkah tegas dalam peralihan ke fasa endemik, kita sedang membina daya tahan untuk menghadapi cabaran global yang kuat."Kestabilan politik adalah penting menjelang pilihan raya pada 19 November," kata Khairy.Memetik data daripada pelbagai sumber di ASEAN, beliau menyatakan bahawa Malaysia mencatatkan pertumbuhan keluaran dalam negara kasar (KDNK) yang memberangsangkan iaitu 14.2 peratus pada suku ketiga.

Menurut carta yang digunakan beliau dalam catatan Twitter yang sama, purata pertumbuhan KDNK sembilan bulan Malaysia iaitu pada 9.36 peratus juga merupakan yang tertinggi di rantau ini, mendahului Vietnam di tempat kedua pada 8.8 peratus.KDNK Vietnam meningkat 13.67 peratus pada suku ketiga, diikuti Filipina (7.6 peratus), Indonesia (5.72 peratus) dan Singapura (4.4 peratus).Bagaimanapun, Thailand masih belum mengumumkan prestasi ekonomi suku ketiganya.Pada suku kedua, ekonomi Malaysia berkembang sebanyak 8.9 peratus, mendahului enam negara ASEAN yang lain.Vietnam mencatatkan pengembangan 7.72 peratus pada suku kedua, Filipina (7.5 peratus), Indonesia (5.44 peratus), Singapura (4.4 peratus) dan Thailand (2.5 peratus).Rakyat Malaysia akan membuang undi bagi Pilihan Raya Umum ke-15 (PRU15) pada 19 November.


Hujan lebat berterusan dijangka mampu lonjakkan harga getah

KUALA LUMPUR, 12 November- Pasaran getah Malaysia bersedia untuk mendapat rangsangan seterusnya daripada fenomena cuaca semasa dengan hujan lebat yang berterusan boleh menyebabkan pengeluaran komoditi itu berkurangan.Bekas presiden Persatuan Pengeluar Sarung Tangan Getah Malaysia (MARGMA) Denis Low turut meramalkan berikutan keadaan cuaca buruk di negara pengeluar, aktiviti pengumpulan stok juga akan berlanjutan."Justeru, mengambil petunjuk daripada kekurangan aktiviti penorehan, kami menjangkakan pasaran akan kekurangan pengeluaran getah dan ini mungkin dapat membantu menstabilkan harga dan menguasai lebih banyak pegangan stok," katanya kepada Bernama.Katanya, harga juga tidak banyak berubah dan ini mungkin disebabkan oleh sentimen tidak menentu menjelang Pilihan Raya Umum Ke-15 serta kebimbangan bahawa kemelesetan telah berlaku di Eropah.Untuk minggu yang baru berakhir, pasaran getah Malaysia kebanyakannya bercampur-campur kerana pelabur terus bimbang tentang permintaan daripada China. Pengguna getah asli terbesar di dunia itu terus mencatatkan pertumbuhan jualan kereta yang tidak begitu memberangsangkan kerana dasar sifar COVID-19 yang menyebabkan pembeli menjauhi pasaran.Persatuan Pengeluar Automobil China melaporkan jualan kereta meningkat pada kadar paling perlahan dalam tempoh lima bulan pada bulan Oktober iaitu 6.9% tahun ke tahun disebabkan dasar sifar COVID-19.Bagaimanapun, Low berkata harga minyak meningkat sedikit kerana inflasi AS yang mereda memberikan keyakinan terhadap kenaikan kadar faedah yang lebih kecil pada Disember oleh Rizab Persekutuan, sekali gus menyokong sentimen mengenai prospek ekonomi global masa hadapan.Di dalam negara, sentimen pasaran turut disokong oleh pengumuman pada Jumaat mengenai pengembangan ekonomi Malaysia sebanyak 14.2% pada suku ketiga 2022, dengan pertumbuhan tahun penuh 2022 dijangka melebihi unjuran awal tujuh peratus.Gabenor Bank Negara Malaysia (BNM) Tan Sri Nor Shamsiah Mohd Yunus berkata ekonomi diunjur berkembang antara 4% dan 5% pada 2023 dan seterusnya melepasi paras sebelum pandemik melanda.

Bagi perbandingan Jumaat ke Jumaat, Getah Mutu Malaysia (SMR) 20 susut 7.5 sen kepada 578.5 sen sekilogram (kg) daripada 586.0 sen sekg manakala lateks pukal turun 8.0 sen kepada 473.5 sekg daripada 481.5 sen sekg minggu sebelumnya.Pada pukul 5.00 petang, harga penutup LGM untuk SMR 20 adalah pada 587.5 sen sekg manakala lateks pukal pada 474.5 sen sekg. -BERNAMA


Incode - Spectrum Edge tawar teknologi kurangkan risiko penipuan

KUALA LUMPUR, 12 November - Peneraju teknologi pengesahan identiti Incode menjalin kerjasama dengan syarikat tempatan Spectrum Edge bagi memperkenal penyelesaian Incode Omni ke negara ini.Syarikat yang berpangkalan di Amerika Syarikat itu memilih Malaysia sebagai pasaran utama di Asia Pasifik berikutan perkembangan ekonomi digital negara yang pesat. Pengarah Urusan Spectrum Edge, Mohamad Reza Abdul Hamid berkata menerusi kerjasama tersebut Spectrum Edge dilantik menjadi pengedar sah sekaligus menawarkan teknologi yang mampu mengurangkan risiko penipuan kepada pelanggan.

"Kebanyakan pelanggan kami dari sektor kerajaan dan kewangan, tetapi ia tidak terhad kepada dua industri ini sahaja ia boleh digunapakai oleh mana-mana industri komersial yang lain yang memerlukan kelulusan dan pengecaman yang panatas kerana kita kini tidak lagi perlu beratur lama untuk memasukkan kata laluan, ID pengguna, biometrik dan sebagainya.

"Jadi dengan Incode, penggunaannya tidak terbatas, ini yang kita mahu bawa ke negara ini," katanya pada majlis menandatangani perjanjian persefahaman antara Incode dan Spectrum Edge di ibu negara.Tambah Reza, kerjasama itu juga selaras aspirasi kerajaan untuk mengguna pakai sepenuhnya teknologi pengesahan identiti bagi menambahbaik sistem dan prasarana teknologi maklumat negara.


KDNK kukuh bukti perancangan ekonomi negara membuahkan hasil - Penganalisis

KUALA LUMPUR, 12 November - Pencapaian Keluaran Dalam Negara Kasar (KDNK) sebanyak 14.2 peratus pada suku ketiga 2022 merupakan satu kadar yang memberangsangkan dan antara yang tertinggi di dunia dan di rantau ini. Penganalisis ekonomi, Profesor Madya Dr. Irwan Shah Zainal Abidin berkata momentum pertumbuhan yang berterusan dari suku keempat 2021 hingga suku ketiga 2022 membuktikan perancangan ekonomi dilaksana kerajaan membuahkan hasil.Menurut Irwan, perkembangan tersebut disumbangkan oleh aktiviti ekonomi Malaysia yang kekal kukuh, dipacu pemulihan dalam pasaran pekerjaan dan prestasi luaran yang utuh serta impak asas yang rendah.

"Juga usaha kerajaan untuk mencipta peluang pekerjaan, membina bantuan kepada peniaga terutamanya industri PMKS dgn membaiki dan juga membantu dari segi aliran tunai mereka yang masih lagi terjejas."Juga kita melihat usaha kerajaan untuk mempertingkatkan lagi projek-projek infrastruktur di masa hadapan yang dijangkakan juga akan memberi keupayaan kepada ekonomi kita mendepani cabaran ekonomi yang lebih mencabar tahun hadapan," katanya kepada RTM.Tambah Irwan, momentum pertumbuhan ekonomi Malaysia dijangka kekal berdaya tahan sekiranya sasaran yang digariskan dalam Rancangan Malaysia Ke -12 (RMK12) dapat dicapai sekaligus mampu mendepani cabaran ekonomi global pada tahun hadapan.


Ringgit dijangka mengukuh sekitar 4.60 berbanding dolar AS minggu depan

KUALA LUMPUR, 12 November- Ringgit dijangka lebih mengukuh berbanding dolar Amerika Syarikat (AS) minggu depan berikutan kekurangan data menunjukkan negara maju itu akan meraih pulangan hasil memberangsangkan bagi mendorong pergerakan mata wangnya.Pada masa sama, perkembangan membabitkan perubahan dasar sifar COVID-19 China pula dilihat sebagai pemacu utama pergerakan ringgit, kata penganalisis.Pengarah Urusan SPI Asset Management Stephen Innes berkata ringgit dijangka diniagakan dalam julat 4.60 berbanding dolar AS pada minggu depan.“Sebarang rangsangan lanjut terhadap dolar AS mungkin hanya persepsi pada masa ini. Kita juga perlu berhati-hati dengan ketidaktentuan dalam tempoh-tempoh menjelang akhir tahun ini,” katanya kepada Bernama.Innes turut menekankan kepentingan isu luaran terutama pembangunan di China yang memberi kesan besar terhadap ringgit berbanding pengumuman keluaran dalam negara kasar (KDNK).“Bagaimanapun, pengumuman mengenainya akan memberi impak positif terhadap ringgit kerana pihak bank misalnya dapat mengalihkan keutamaan kepada dasar pertumbuhan berbanding dasar membendung inflasi,” katanya.Pada Jumaat, Bank Negara Malaysia (BNM) mengumumkan ekonomi Malaysia berkembang sebanyak 14.2 peratus pada suku ketiga 2022, dipacu oleh pengembangan berterusan dalam permintaan domestik, pemulihan kukuh pasaran pekerja, eksport produk elektrikal dan elektronik (E&E) dan bukan E&E yang teguh serta sokongan dasar yang berterusan.Dalam pada itu, seorang lagi penganalisis yakin pihak Rizab Persekutuan AS akan mengambil pendekatan lebih sederhana ke atas kadar faedah susulan angka inflasi negara maju itu yang lebih rendah daripada jangkaan awal.Mengikut data yang dikeluarkan pada Khamis, indeks harga pengguna meningkat 7.7% tahun ke tahun namun lebih rendah daripada 8.2% pada bulan lepas.Sementara itu, bagi perbandingan mingguan, ringgit naik 2.65% kepada 4.6200/6250 berbanding dolar AS pada Jumaat daripada paras 4.7460/7495 pada minggu sebelumnya.Bagi tempoh Jumaat hingga Jumaat, ringgit diniagakan lebih rendah berbanding kelompok mata wang utama lainnya.

Ringgit susut berbanding dolar Singapura kepada 3.3527/3568 daripada 3.3517/3546 pada akhir minggu lepas dan lebih rendah berbanding yen Jepun kepada 3.3047/3088 daripada 3.2111/2137 pada minggu sebelumnya.Unit tempatan itu susut berbanding pound Britain kepada 5.4322/4381 daripada 5.3231/3270 serta rendah berbanding euro kepada 4.7471/7522 daripada 4.6383/6417. - BERNAMA


Penyusutan ringgit tidak boleh dijadikan petunjuk mudah prestasi ekonomi

(Gabenor Bank Negara, Tan Sri Nor Shamsiah Mohd Yunus)

KUALA LUMPUR, 12 November- Penyusutan nilai ringgit tidak boleh dijadikan petunjuk mudah dalam menentukan prestasi ekonomi negara.Gabenor Bank Negara, Tan Sri Nor Shamsiah Mohd Yunus berkata ketidaktentuan ringgit disebabkan pengukuhan dolar, susulan dasar monetari agresif negara itu yang menaikkan kadar faedahnya sehingga 375 mata asas.Bukan hanya ringgit, faktor sama turut mempengaruhi prestasi mata wang utama dan serantau.Prestasi mata wang tempatan juga harus dinilai secara kolektif berbanding mata wang rakan dagangan utama negara."Berdasarkan risiko global yang berterusan dan hala tuju dasar monetari Amerika Syarikat, kekuatan dolar mungkin berterusan untuk beberapa lama lagi. "Untuk tempoh akan datang, seiring pengurangan ketidaktentuan ini, akan berlaku penyesuaian nilai ringgit yang mencerminkan asas-asas dalam ekonomi," katanya.

Beliau berkata demikian pada sidang media prestasi ekonomi suku ketiga 2022, di sini.Menurutnya lagi, pembaharuan struktur yang tegas juga akan meningkatkan keyakinan terhadap prospek pertumbuhan Malaysia, yang akhirnya akan menyokong peningkatan sebenar dalam kadar pertukaran.

Pertumbuhan KDNK, yakin lepasi unjuran asal tujuh peratusSementara itu, Nor Shamsiah yakin pertumbuhan KDNK tahun ini akan melepasi unjuran asal tujuh peratus, berdasarkan prestasi ekonomi sembilan bulan pertama 2022.Manakala, pertumbuhan bagi 2023 diunjur berkembang 4 hingga 5 peratus, kekal mengatasi paras sebelum pandemik.Jelasnya, di sebalik persekitaran global yang dijangka mencabar tahun hadapan, ekonomi negara akan terus berkembang.Peningkatan kukuh kadar guna tenaga dan upah akan menyokong permintaan domestik, di samping penerusan projek infrastruktur sedia ada dan baharu antara faktor yang akan menyokong pertumbuhan 2023."Kami melihat ada cabarannya, terutama dalam faktor luaran berikutan pertumbuhan global yang perlahan. "Namun, ingin saya beri penekanan sekali lagi, negara tidak akan berdepan kemelesetan. Ekonomi diunjur tumbuh empat hingga lima peratus, disokong permintaan domestik. "Penggunaan swasta juga akan menerima manfaat daripada pemulihan berterusan pasaran kerja," katanya.Pertumbuhan eksport dijangka menyederhana seiring permintaan luar lebih perlahan pada 2023.Namun, kepelbagaian eksport produk dan pasaran negara mampu mengurangkan potensi kejutan dalam permintaan luar.


Incode jalin kerjasama dengan Spectrum Edge, pacu transformasi digital

KUALA LUMPUR, 12 November- Peneraju teknologi pengesahan identiti, Incode menjalin kerjasama dengan syarikat tempatan, Spectrum Edge bagi memperkenal penyelesaian Incode Omni ke negara ini.Syarikat berpangkalan di Amerika Syarikat itu, memilih Malaysia sebagai pasaran utama di Asia Pasifik berikutan perkembangan ekonomi digital negara yang pesat.Menerusi kerjasama tersebut, Spectrum Edge dilantik menjadi pengedar sah sekaligus menawarkan teknologi yang mampu mengurangkan risiko keselamatan dan penipuan. "Kebanyakan pelanggan kami dari sektor kerajaan dan kewangan, tetapi ia tidak terhad kepada dua industri ini sahaja. "Ia boleh digunapakai oleh mana-mana industri komersial yang lain yang memerlukan kelulusan dan pengecaman yang panatas kerana kita kini tidak lagi perlu beratur lama untuk memasukkan kata laluan, ID pengguna, biometrik dan sebagainya. "Jadi dengan Incode penggunaannya tidak terbatas, ini yang kita mahu bawa ke negara ini," kata Pengarah Urusan Spectrum Edge, Mohamad Reza Abdul Hamid.

Beliau berkata demikian pada majlis menandatangani perjanjian persefahaman antara Incode dan Spectrum Edge, di sini.Kerjasama itu juga selaras aspirasi kerajaan untuk menggunakan teknologi pengesahan identiti bagi menambah baik sistem dan prasarana teknologi maklumat negara.


Pencapaian KDNK suku ketiga bukti dasar kerajaan tepat, berhasil

KUALA SELANGOR, 12 November- Pencapaian KDNK suku ketiga yang memberangsangkan membuktikan dasar kerajaan sewaktu krisis COVID-19 tepat dan membuahkan hasil.Jelas Menteri Kewangan, Tengku Datuk Seri Zafrul Tengku Abdul Aziz pertumbuhan ekonomi yang meningkat 9.3 peratus bagi tempoh sembilan bulan pertama tahun ini tertinggi sejak tahun 2000."Bukan senang sebenarnya nak menguruskan ekonomi sewaktu pandemik yang disebabkan ruang fiskal yang terhad. "Pada masa itu kita telah membuat inisiatif dan insentif jumlahnya, RM530 bilion dan banyak lagi dasar-dasar yang tidak pernah dibuat sebelum ini."Contohnya moratorium, pengeluaran KWSP dan banyak lagi," katanya pada sidang media, di sini.

(Tengku Datuk Seri Zafrul Tengku Abdul Aziz/Foto fail BERNAMA)

Beliau berkata pencapaian tersebut perlu menjadi pendorong untuk kerajaan bekerja lebih keras demi memastikan rakyat dapat hidup lebih selesa untuk tempoh akan datang.Ini terutamanya apabila ekonomi dunia dijangka berkembang lebih perlahan tahun depan.


Ringgit ditutup tinggi berbanding dolar AS

KUALA LUMPUR, 11 November - Ringgit naik berbanding dolar Amerika Syarikat (AS) pada akhir urus niaga Jumaat, melonjak 1.59 peratus berbanding mata wang Amerika Syarikat kerana inflasi AS yang lebih lemah dan kelonggaran sekatan perjalanan China menyokong mata wang tempatan.Pada pukul 6 petang, ringgit naik kepada 4.6200/6250 berbanding dolar AS daripada 4.6950/6990 pada akhir dagangan semalam.Pengarah Urusan SPI Asset Management, Stephen Innes berkata kenaikan ringgit akan kekal sekiranya China tidak melaksanakan sekatan perjalanan untuk menangani peningkatan kes COVID-19 di sana."Petunjuk awal sangat menggalakkan, China mengurangkan masa kuarantin kepada pelancong, petunjuk penting yang menunjukkan perbezaan pendekatan dalam menangani pandemik."Pelabur semakin sensitif terhadap berita pembukaan semula (di China) daripada penutupan, jadi harap ia kekal dan ada ruang untuk memperhalusi cara lebih baik untuk menangani pandemik di China," katanya kepada Bernama.

Harga pengguna AS turun pada bulan Oktober dengan indeks harga pengguna merosot kepada 7.7 peratus berbanding 8.0 peratus yang dijangkakan oleh pakar ekonomi sebelum ini. Bagaimanapun, kadar inflasi kekal pada paras tertinggi.Sementara itu, ringgit diniagakan kebanyakannya rendah berbanding kelompok mata wang utama lain.Ringgit susut berbanding dolar Singapura kepada 3.3527/3568 daripada 3.3459/3490 pada Khamis dan turun berbanding yen Jepun kepada 3.3047/3088 daripada 3.2048/2077.Unit tempatan merosot berbanding euro kepada  4.7471/7522 daripada 4.6781/6821 semalam dan berkurangan berbanding pound Britain kepada 5.4322/4381 daripada 5.3387/3432 sebelumnya. -BERNAMA


Bursa Malaysia ditutup tinggi

KUALA LUMPUR, 11 November - Bursa Malaysia ditutup tinggi pada hari terakhir minggu ini, didorong oleh pemulihan yang kukuh dalam ekuiti global dan data ekonomi positif yang baru diumumkan untuk suku ketiga 2022, kata peniaga.Pada pukul 5 petang, petunjuk pasaran FTSE Bursa Malaysia KLCI (FBM KLCI) naik 1.27 peratus atau 18.47 mata kepada 1,468.21 daripada 1,449.74 pada Khamis.Saham pandu pasaran, yang dibuka tinggi 17.45 mata kepada 1,459.19, bergerak antara 1,459.54 dan 1,468.21 sepanjang hari. Dalam pasaran secara menyeluruh, kaunter untung mengatasi kaunter rugi sebanyak 667 berbanding 275 manakala 401 kaunter tidak berubah, 999 tidak diniagakan dan 30 yang lain digantung.Jumlah dagangan merosot kepada 3.43 bilion unit bernilai RM2.42 bilion daripada 3.47 bilion unit bernilai RM1.45 bilion pada Khamis.Bank Negara Malaysia hari ini mengumumkan bahawa ekonomi Malaysia berkembang sebanyak 14.2 peratus pada suku ketiga 2022, dipacu oleh pengembangan berterusan dalam permintaan domestik, pemulihan kukuh pasaran pekerja, eksport elektrik dan elektronik (E&E) dan bukan E&E yang teguh serta sokongan dasar yang berterusan.Di peringkat serantau, indeks utama meningkat dengan ketara berikutan prestasi positif di Wall Street semalaman, kata Naib Presiden Penyelidikan Ekuiti Rakuten Trade Sdn Bhd Thong Pak Leng.“Data yang sederhana mendorong jangkaan bahawa Rizab Persekutuan dijangka mengurangkan kadar kempen mengetatkan monetarinya, dengan pelabur menolak kenyataan Pengerusi Jerome Powell pada awal bulan ini bahawa peralihan dasar tidak akan berlaku dan dasar China akan menyokong sektor hartanah,” katanya kepada Bernama.

Sementara itu, saham wajaran tinggi Bursa Malaysia Maybank merosot empat sen kepada RM8.60, Public Bank naik dua sen kepada RM4.45, Petronas Chemicals menambah sembilan sen kepada RM8.73, CIMB meningkat empat sen kepada RM5.52 dan IHH Healthcare naik tiga sen kepada RM6.00. Dalam kalangan saham aktif, Advance Synergy dan XOX, masing-masing naik setengah sen kepada 13.5 sen dan 51.5 sen, Top Glove meningkat 7.5 sen kepada 96 sen, Careplus menambah 2.5 sen kepada 51.5 sen dan Supermax merosot satu sen kepada 94 sen.  Di papan indeks, Indeks FBM Emas naik 145.89 mata kepada 10,416.90, Indeks FBMT 100 meningkat 143.06 mata kepada 10,151.59, FBM ACE menambah 109.52 mata kepada 5,093.31, Indeks FBM Emas Shariah melonjak 205.69 mata kepada 10,529.58 dan FBM 70 naik 235.98 mata kepada 12,372.02.Mengikut sektor, Indeks Perkhidmatan Kewangan menambah 26.41 mata kepada 16,353.23, Indeks Penjagaan Kesihatan naik 26.31 mata kepada 1,730.45 serta Indeks Produk Perindustrian dan Perkhidmatan meningkat 4.63 mata kepada 179.40.Indeks Perladangan naik 71.35 mata kepada 6,902.73 dan Indeks Tenaga menambah 13.76 mata kepada 724.32.Jumlah dagangan Pasaran Utama meningkat kepada 2.09 bilion saham bernilai RM2.05 bilion daripada 2.08 bilion saham bernilai RM1.25 bilion pada Khamis.     Jumlah dagangan waran melonjak kepada 562.32 juta unit bernilai RM111.49 juta daripada 279.45 juta unit bernilai RM48.90 juta semalam.  Jumlah dagangan Pasaran ACE merosot kepada 780.17 juta saham bernilai RM262.79 juta daripada 1.11 bilion saham bernilai RM144.66 juta sebelum ini.Kaunter barangan pengguna dan perkhidmatan menyumbang 432.72 juta saham diniagakan di Pasaran Utama, produk perindustrian dan perkhidmatan (471.18 juta); pembinaan (64.56 juta); teknologi (237.46 juta); SPAC (sifar), perkhidmatan kewangan (66.16 juta); hartanah (165.21 juta); perladangan (23.49 juta); REIT (8.72 juta), dana tertutup (34,100); tenaga (178.69 juta); penjagaan kesihatan (361.55 juta); telekomunikasi dan media (30.37 juta); pengangkutan dan logistik (41.31 juta) dan utiliti (11.38 juta). -BERNAMA


Pasaran getah ditutup bercampur-campur

KUALA LUMPUR, 11 November - Pasaran getah Malaysia ditutup bercampur-campur pada Jumaat apabila pelabur mempertimbangkan komitmen dasar sifar COVID-19 oleh China selain menyatakan sedikit keyakinan mengenai berakhirnya kenaikan inflasi Amerika Syarikat (AS) yang lebih awal, kata peniaga.Suruhanjaya Kesihatan Kebangsaan China dilaporkan menjelaskan bahawa pengguna getah asli terbesar itu tidak akan melonggarkan langkah COVID-19 tetapi akan terus menambah baik usaha tersebut berdasarkan perubahan situasi dan mutasi virus.Peniaga berkata pasaran getah turut terjejas berikutan jualan kereta yang suram.Persatuan Pembuat Automobil China melaporkan jualan kenderaan meningkat pada kadar paling perlahan dalam tempoh lima bulan iaitu 6.9 peratus tahun ke tahun pada Oktober 2022 memandangkan dasar sifar COVID-19 telah menjadikan banyak pihak tidak membuat pembelian, katanya.Beliau berkata bagaimanapun, penurunan seterusnya dalam pasaran dapat dikekang susulan kenaikan kecil harga minyak mentah.Harga minyak mentah yang meningkat sedikit itu didorong oleh keredaan inflasi AS yang telah memberi keyakinan mengenai kenaikan kadar faedah lebih kecil oleh Rizab Persekutuan AS pada Disember ini, katanya.

Kadar inflasi tahunan AS susut bulan lepas, lebih rendah berbanding jangkaan, dengan harga pengguna meningkat 7.7 peratus berbanding setahun lepas.Di peringkat tempatan, sentimen pasaran juga dirangsang oleh pengumuman pengembangan ekonomi Malaysia sebanyak 14.2 peratus pada suku ketiga 2022, dengan pertumbuhan keseluruhan 2022 diunjurkan melebihi tujuh peratus seperti yang dijangkakan sebelum ini.Gabenor Bank Negara Malaysia, Tan Sri Nor Shamsiah Mohd Yunus berkata ekonomi ini diunjurkan berkembang sebanyak 4.0 hingga 5.0 peratus pada 2023, dan terus mengatasi paras sebelum pandemik.Harga rujukan bagi getah fizikal oleh Lembaga Getah Malaysia (LGM) untuk Getah Mutu Malaysia 20 (GMM 20) susut 7.0 sen kepada 578.5 sen sekilogram, manakala susu getah pukal menambah 3.0 sen kepada 473.5 sen sekilogram.Pada pukul 5 petang, harga penutup oleh LGM bagi GMM 20 berada pada 587.5 sen sekilogram dan susu getah pukal pada 474.5 sen sekilogram. -BERNAMA


Bursa Malaysia ditutup bercampur-campur susulan sentimen serantau lemah

KUALA LUMPUR, 10 November - Bursa Malaysia ditutup bercampur-campur hari ini dengan indeks utama meningkat sedikit, disokong oleh kenaikan separuh daripada komponen indeks utama terutamanya saham wajaran berat berkaitan sarung tangan dalam persekitaran prestasi serantau yang lemah.Pada pukul 5 petang, FTSE Bursa Malaysia KLCI (FBM KLCI) yang menjadi petunjuk pasaran meningkat 0.24 peratus atau 3.55 mata untuk berakhir pada 1,449.74 daripada 1,449.74 ketika ditutup pada Rabu.Indeks itu dibuka 3.38 mata lebih lemah kepada 1,442.31 sebelum bergerak di antara 1,440.76 dengan 1,453.27 sepanjang dagangan hari ini.Bagi keseluruhan pasaran, kaunter rugi mengatasi kaunter untung sebanyak 468 berbanding 344 manakala 394 kaunter tidak berubah, 1,120 kaunter tidak diniagakan dan 28 yang lain digantung.Jumlah dagangan meningkat kepada 3.47 bilion unit bernilai RM1.45 bilion daripada 3.07 bilion unit bernilai RM1.72 bilion pada Rabu.Penganalisis Kanan Malacca Securities Sdn Bhd, Kenneth Leong berkata pelabur akan menumpukan perhatian kepada data Keluaran Dalam Negara Kasar (KDNK) suku ketiga Malaysia yang akan dikeluarkan esok."Konsensus itu menjurus ke arah pertumbuhan 11.7 peratus tahun ke tahun," katanya kepada Bernama.Indeks utama mungkin didagangkan dalam mod julat antara paras 1,420 hingga 1,465 pada masa depan memandangkan sentimen akan berhati-hati menjelang Pilihan Raya Umum ke-15 (PRU ke-15) minggu depan, katanya."Tumpuan juga akan diberikan kepada pendapatan korporat yang akan datang pada dua minggu terakhir bulan ini," katanya.

Sementara itu, saham wajaran tinggi Bursa Malaysia Top Glove melonjak 4.5 sen kepada 88.5 sen, Hartalega naik tujuh sen kepada RM2.06 dan Maybank meningkat satu sen kepada RM8.64, IHH Healthcare tidak berubah pada RM5.97 manakala Petronas Gas turun dua sen pada RM16.96 sen.Antara saham aktif, Advance Synergy bertambah 1.5 sen kepada 133 sen manakala XOX dan FIntec Global masing-masing bertambah 0.5 sen kepada 20 sen dan 1.5 sen manakala Key Alliance tidak berubah pada satu sen manakala Euro Holdings merosot tiga sen kepada 10.5 sen.Di papan indeks, Indeks FBM Emas meningkat 11.56 mata kepada 10,271.01; Indeks FBMT 100 melonjak 14,77 mata kepada 10,008.53 dan FBM ACE naik 51.45 mata kepada 4,983.79, Indeks FBM EMas Shariah bertambah 0.14 mata kepada 10,323.89 manakala FBM 70 turun 20.21 mata kepada 12,136.03. Mengikut sektor, Indeks Perkhidmatan Kewangan meningkat 65.98 mata kepada 16,326.82; Indeks Penjagaan Kesihatan naik 26.02 mata kepada 1,704.14, Indeks Produk dan Perkhidmatan Perindustrian meningkat 0.45 mata kepada 174.77 manakala Indeks Perladangan merosot 18.18 mata kepada 6,831.38 manakala Indeks Tenaga jatuh 11.07 mata kepada 710.56.Jumlah dagangan Pasaran Utama turun kepada 2.08 bilion saham bernilai RM1.25 bilion daripada 2.24 bilion saham bernilai RM1.52 bilion pada Rabu.Jumlah dagangan waran turun kepada 279.45 juta unit bernilai RM48.90 juta daripada 294.86 juta unit bernilai RM66.88 juta semalam.Jumlah dagangan Pasaran ACE bertambah kepada 1.11 bilion saham bernilai RM144.66 juta daripada 528.83 juta saham bernilai RM126.66 juta sebelumnya.Kaunter produk dan perkhidmatan pengguna menyumbang 755.07 juta saham yang didagangkan di Pasaran Utama, produk dan perkhidmatan perindustrian (526.90 juta), pembinaan (65.43 juta), teknologi (109.07 juta), SPAC (sifar), perkhidmatan kewangan (42.83 juta), hartanah (131.19 juta), perladangan (16.31 juta), REIT (5.41 juta), dana tertutup (15,000), tenaga (107.13 juta), penjagaan kesihatan (163.47 juta), telekomunikasi dan media (35.72 juta), pengangkutan dan logistik (115.43 juta) serta utiliti (11.26 juta). -BERNAMA


Ringgit ditutup tinggi berbanding dolar US

KUALA LUMPUR, 10 November - Ringgit meningkat 0.96 peratus berbanding dolar Amerika Syarikat (AS) hari ini berikutan jangkaan kecairan dolar dan indeks mata wang AS itu melonjak tahun ini, kata seorang peniaga.Pada pukul 6 petang, ringgit mengukuh kepada 4.6885/6950 berbanding dolar US daripada 4.7340/7385 ketika ditutup pada Selasa.Pengarah Urusan SPI Asset Management, Stephen Innes berkata salah satu perkara yang telah disokong pelabur ialah naratif kenaikan kadar faedah oleh Rizab Persekutuan AS."Saya berpendapat pengeksport Malaysia telah mula menjual dolar AS yang mereka pegang berikutan perubahan pada indeks dolar US tahun ini," katanya kepada Bernama.Stephen berkata Indeks Harga Pengguna AS yang dijadualkan dikeluarkan pada Khamis sudah tentu menunjukkan bahawa AS telah mencapai inflasi yang boleh mendorong lebih banyak jualan dolar AS.

"Saya menjangkakan ia akan naik dan turun apabila kebimbangan terhadap ekonomi global masih wujud. Kadar faedah US yang ditetapkan mungkin akan menjejaskan lagi ringgit,” katanya.Mengulas mengenai pengaruh Pilihan Raya Umum Ke-15 (PRU15) terhadap ringgit, beliau berkata risiko pilihan raya biasanya tidak mempunyai kesan jangka panjang tetapi jika Malaysia dapat mengatasi rintangan itu, ringgit akan mengukuh.Sementara itu, ringgit diniagakan tinggi berbanding kelompok mata wang utama lain.Ringgit naik berbanding dolar Singapura kepada 3.3513/3562 daripada 3.3744/3781 ketika ditutup pada Selasa dan naik berbanding yen Jepun kepada 3.2159/2208 daripada 3.2371/2404 semalamUnit tempatan itu melonjak berbanding euro kepada 4.7101/7177 daripada 4.7345/7390 pada penutupan semalam dan meningkat berbanding pound Britain kepada 5.3651/3725 daripada 5.4389/4441 sebelumnya. -BERNAMA


Malaysia sokong usaha pembaharuan adaptasi teknologi, tambah baik dasar industri kelapa

(Timbalan Ketua Setiausaha Kementerian Pertanian dan Industri Makanan (MAFI), Datuk Badrul Hisham Mohdditemu bual media selepas Majlis Penutup Persidangan Antarabangsa Cocotech kali ke-50, di Kuala Lumpur)

KUALA LUMPUR, 10 November - Persidangan Antarabangsa Cocotech kali ke-50 melabuhkan tirai dengan lebih 50 kertas berkaitan industri kelapa dibentangkan.Daripadanya, 10 usul berkaitan kemampanan pembangunan industri kelapa berjaya disenaraikan dengan fokus pelan mitigasi terhadap perubahan iklim dan cabaran sekuriti makanan. Timbalan Ketua Setiausaha Kementerian Pertanian dan Industri Makanan (MAFI), Datuk Badrul Hisham Mohd menegaskan Malaysia menyokong usaha pembaharuan melalui adaptasi teknologi dan penambahbaikan dasar berkaitan komoditi tersebut. "Semua negara anggota ICC bersetuju bahawa kita mesti bermula dengan dasar yang tepat untuk menyokong industri, kedua penggunaan teknologi akan membantu meningkatkan produktiviti dan pendapatan petani, ketiga dari sudut penggunaan bahan-bahan organik, kita berdepan cabaran perubahan iklim, soal pelepasan gas rumah hijau, bagaimana kita boleh kurangkan," kata beliau ketika ditemui selepas Majlis Penutup Persidangan Antarabangsa Cocotech kali ke-50, di sini hari ini.

(Foto FB Kementerian Pertanian dan Industri Makanan)

Badrul Hisham juga merupakan Pegawai Perhubungan Nasional untuk Malaysia ke Komuniti Kelapa Antarabangsa (ICC).Dianjurkan di Kuala Lumpur, Persidangan Antarabangsa Cocotech 2022 dihadiri lebih 400 peserta dari 45 buah negara di mana 20 daripadanya merupakan negara anggota ICC.


Niaga hadapan emas ditutup tinggi dengan lapan lot diniagakan

KUALA LUMPUR, 10 November- Kontrak niaga hadapan emas di Bursa Malaysia Derivatives ditutup tinggi malam ini dengan lapan lot, bernilai RM548,720, diniagakan.Peniaga Phillip Capital Sdn Bhd Jenn Yuan berkata, emas COMEX berubah sedikit kerana pelabur menahan diri daripada meletakkan pertaruhan yang besar mendahului data inflasi AS yang mungkin memberi petunjuk tentang kenaikan kadar faedah selanjutnya, dan dengan keputusan pilihan raya penggal AS juga berada dalam radar.“Ketidakpastian mengenai keputusan pilihan raya telah memberi sedikit sokongan kepada logam itu. Sebaliknya, Indeks Harga Pengguna AS yang akan diumumkan berkemungkinan memberi lebih kejelasan mengenai kadar kenaikan Rizab Persekutuan AS,” katanya kepada Bernama.

Pada penutup dagangan, kontrak niaga hadapan emas Bursa Malaysia untuk bulan semerta November 2022 sebanyak US$1,711.10 setiap troy auns.Sementara itu, Disember 2022, Januari 2023, Februari 2023, April 2023 dan Jun 2023 masing-masing sebanyak US$1,725.70 setiap auns troy.Harga emas fizikal sebanyak US$1,715.25 setiap troy auns seperti yang diterbitkan oleh LBMA PM Fix pada 9 Nov, 2022.-BERNAMA


RHB Investment Bank Bhd semak unjuran pertumbuhan KDNK negara kepada tujuh peratus

KUALA LUMPUR, 10 November - RHB Investment Bank Bhd menyemak naik unjuran pertumbuhan Keluaran Dalam Negara Kasar (KDNK) Malaysia tahun ini kepada tujuh peratus berbanding enam peratus sebelumnya.Semakan semula itu berikutan perbelanjaan pengguna yang lebih kukuh daripada jangkaan pada suku ketiga dan daya tahan pengguna pada suku keempat 2022.Firma penyelidikan itu juga tidak menjangkakan sebarang kemelesetan teknikal, selain turut menganggarkan kadar pertumbuhan KDNK sekitar lima peratus tahun ke tahun.Bank Negara Malaysia (BNM) dijadual mengumumkan prestasi ekonomi negara bagi suku ketiga 2022, esok.

Sementara itu, kenaikan harga minyak mentah pada separuh pertama 2022 dan parasnya yang tinggi mungkin mencetuskan sentimen bahawa keadaan itu akan menyebabkan penurunan ketara dalam pertumbuhan global.Bagaimana pun katanya, setiap negara mempunyai dinamik yang berbeza.Malaysia merupakan pengeksport minyak bersih dan berdasarkan model kajian firma tersebut, setiap kenaikan harga minyak akan disusuli kenaikan KDNK.Mengenai Kadar Dasar Semalaman (OPR), BNM dijangka menaikkannya kepada antara 3 peratus dan 3.5 peratus tahun hadapan, mengambil kira langkah Bank Rizab Persekutuan Amerika Syarikat.


Ringgit dibuka rendah berbanding dolar AS, susulan pembetulan teknikal

KUALA LUMPUR, 10 November- Ringgit dibuka rendah berbanding dolar Amerika Syarikat (AS) pada Khamis berikutan pembetulan teknikal selepas tiga hari berturut-turut merekodkan kenaikan dalam keadaan prestasi dolar AS yang bercampur-campur.Pada 9:06 pagi, mata wang tempatan susut kepada 4.7100/7150 berbanding dolar AS daripada 4.6885/6950 ketika ditutup pada Rabu.Pengarah Urusan SPI Asset Management, Stephen Innes berkata selepas mencatatkan kenaikan berterusan yang ketara semalam, ringgit sememangnya dijangka mengalami penurunan semula berbanding dolar AS menjelang data Indeks Harga Pengguna (IHP) AS yang akan dikeluarkan hari ini.Beliau juga berpandangan bahawa ringgit turut seiring dengan mata wang Thailand memandangkan baht Thailand lebih kukuh dengan aliran pelaburan asing yang besar susulan keyakinan sektor perlancongan.“Ini adalah isyarat optimis bahawa wang akan kembali ke rantau ini, dan sukar untuk negara jiran mengabaikannya memandangkan kedua-dua mata wang ini sensitif terhadap aliran pelancongan.“Bagi hari ini, bagaimanapun, pengambilan risiko yang berlebihan mungkin dapat dikurangkan. Saya menjangkakan ringgit meningkat secara berterusan menjelang data IHP AS yang akan dikeluarkan,” katanya kepada Bernama.Ringgit diniagakan kebanyakannya lebih rendah berbanding sekumpulan mata wang utama.Mata wang tempatan meningkat berbanding pound British kepada 5.3628/3685 daripada 5.3651/3725 ketika ditutup pada Rabu namun susut berbanding dolar Singapura kepada 3.3614/3655 daripada 3.3513/3562.Ringgit turun berbanding yen Jepun kepada 3.2225/2261 daripada 3.2159/2208 semalam dan rendah berbanding euro kepada 4.7227/7277 daripada 4.7101/7177. - BERNAMA


Niaga hadapan MSM turun menjelang pengeluaran data MPOB, USDA

KUALA LUMPUR, 9 November- Kontrak niaga hadapan minyak sawit mentah (MSM) di Bursa Malaysia Derivatives turun untuk hari kedua berturut-turut menjelang pengeluaran data Lembaga Minyak Sawit Malaysia (MPOB) dan laporan penawaran-permintaan Jabatan Pertanian Amerika Syarikat (USDA).

Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata MPOB akan mengeluarkan data Oktobernya esok manakala USDA akan mengumumkan laporannya lewat hari ini.

Beliau berkata harga juga berada di bawah tekanan berikutan pasaran kacang soya dan minyak mentah yang lemah, dasar sifar COVID-19 di China dan keputusan pilihan raya penggal pertengahan Amerika Syarikat.

“Minat belian daripada pembeli utama India, Kesatuan Eropah dan China dilihat perlahan.

"Bagaimanapun, harga minyak sawit masih didagangkan pada diskaun yang lebih banyak berbanding minyak pesaing dan mungkin tidak turun secara bebas melainkan pembetulan penurunan ketara dilihat dalam pasaran minyak soya dan bunga matahari," katanya.

Pada penutup dagangan, kontrak bagi November 2022 susut RM109 kepada RM4,145 satu tan, Disember 2022 turun RM129 kepada RM4,151 satu tan dan Januari 2023 merosot RM163 kepada RM4,198 satu tan.

Kontrak Februari 2023 berkurangan RM176 kepada RM4,219 satu tan, manakala Mac 2023 dan April 2023 masing-masing merosot RM183 kepada RM4,212 satu tan dan RM4,191 satu tan.

Jumlah dagangan, bagaimanapun, naik kepada 78,733 lot daripada 63,820 lot pada Selasa manakala kepentingan terbuka meningkat kepada 275,025 kontrak daripada 259,219 kontrak sebelumnya.

Harga MSM fizikal bagi November Selatan turun RM50 kepada RM4,180 satu tan.- BERNAMA


Ekonomi negara diunjur berkembang kukuh pada suku ketiga 2022

KUALA LUMPUR, 10 November- Ekonomi negara diunjur berkembang kukuh dan kekal dalam trajektori pertumbuhan positif bagi suku ketiga 2022.Menjelang pengumuman prestasi ekonomi oleh Bank Negara Malaysia esok, CGS-CIMB menjangkakan pertumbuhan dua angka bagi Keluaran Dalam Negara Kasar (KDNK) sebanyak 13.5 peratus berbanding 8.9 peratus bagi suku sebelumnya.Nota penyelidikannya menjelaskan, pertumbuhan akan disumbang oleh pemulihan berterusan dalam sektor berkaitan pelancongan serta kesan asas lebih rendah.

Selain itu, penetapan harga siling dan subsidi yang meminimumkan kesan terhadap pendapatan boleh guna juga berupaya memberi sokongan kepada pertumbuhan penggunaan.Sementara itu, MIDF Research berkata, jualan perdagangan pengedaran yang kukuh memberi bayangan kepada pertumbuhan KDNK yang lebih baik pada suku tersebut.Perbelanjaan domestik yang meningkat pula didorong tekanan inflasi yang stabil, pasaran buruh yang bertambah baik dan monetari yang akomodatif serta dasar fiskal.Momentum permintaan domestik yang menggalakkan dijangka akan berterusan pada suku keempat 2022 hingga 2023.Bank Islam pula mengunjurkan ekonomi akan berkembang sebanyak 13.3 peratus bagi tempoh sama.Bank tersebut menjangkakan, perbelanjaan swasta dan perdagangan luar akan menjadi pemacu utama pertumbuhan pada suku ketiga.


KUALA LUMPUR, 9 November - Ringgit meningkat 6.19 peratus berbanding dolar Amerika Syarikat (AS) hari ini berikutan jangkaan kecairan dolar dan indeks mata wang AS itu melonjak tahun ini, kata seorang peniaga.Pada pukul 6 petang, ringgit mengukuh kepada 4.6885/6950 berbanding dolar AS daripada 4.7340/7385 ketika ditutup pada Selasa.Pengarah Urusan SPI Asset Management, Stephen Innes berkata salah satu perkara yang telah disokong pelabur ialah naratif kenaikan kadar faedah oleh Rizab Persekutuan AS."Saya berpendapat pengeksport Malaysia telah mula menjual dolar AS yang mereka pegang berikutan perubahan pada indeks dolar AS tahun ini," katanya kepada Bernama.Stephen berkata Indeks Harga Pengguna AS yang dijadualkan dikeluarkan pada Khamis sudah tentu menunjukkan bahawa AS telah mencapai inflasi yang boleh mendorong lebih banyak jualan dolar AS.

"Saya menjangkakan ia akan naik dan turun apabila kebimbangan terhadap ekonomi global masih wujud. Kadar faedah AS yang ditetapkan mungkin akan menjejaskan lagi ringgit,” katanya.Mengulas mengenai pengaruh Pilihan Raya Umum Ke-15 (PRU15) terhadap ringgit, beliau berkata risiko pilihan raya biasanya tidak mempunyai kesan jangka panjang tetapi jika Malaysia dapat mengatasi rintangan itu, ringgit akan mengukuh.Sementara itu, ringgit diniagakan tinggi berbanding kelompok mata wang utama lain.Ringgit naik berbanding dolar Singapura kepada 3.3513/3562 daripada 3.3744/3781 ketika ditutup pada Selasa dan naik berbanding yen Jepun kepada 3.2159/2208 daripada 3.2371/2404 semalamUnit tempatan itu melonjak berbanding euro kepada 4.7101/7177 daripada 4.7345/7390 pada penutupan semalam dan meningkat berbanding pound Britain kepada 5.3651/3725 daripada 5.4389/4441 sebelumnya. -BERNAMA


FGV-BSN meterai perjanjian pembiayaan patuh syariah bagi umrah dan haji

KUALA LUMPUR, 9 November- FGV Holdings Berhad memeterai perjanjian kerjasama dengan Bank Simpanan Nasional (BSN) melancarkan pembiayaan patuh syariah khusus bagi tujuan umrah dan haji.Kemudahan tersebut menyasarkan penjawat awam, selain pekerja swasta terpilih dengan jumlah pembiayaan sehingga RM200,000 dengan tempoh 10 tahun maksimum. Perjanjian ditandatangani Ketua Pegawai Eksekutif Felda Travel, Amirul Hadi Azlan manakala BSN diwakili Ketua Perbankan Runcit, Norainah Mohmad Zakuan. Felda Travel merupakan anak syarikat milik sepenuhnya FGV Holdings Berhad.Permintaan pakej umrah dan haji meningkat setelah tergendala dua tahun akibat pandemik.Sebelum pandemik, lebih 270,000 jemaah Malaysia mengerjakan Umrah manakala 30,000 mengerjakan haji setiap tahun.

(Perjanjian ditandatangani Ketua Pegawai Eksekutif Felda Travel, Amirul Hadi Azlanmanakala BSN diwakili Ketua Perbankan Runcit, Norainah Mohmad Zakuan.)


Bursa Malaysia ditutup tinggi, indeks komposit meningkat 0.33 peratus

KUALA LUMPUR, 9 November - Bursa Malaysia ditutup tinggi pada Rabu, dengan indeks utama meningkat 0.33 peratus, dalam keadaan pasaran serantau yang mengalami prestasi bercampur-campur, kata peniaga.Pada pukul 5 petang, FTSE Bursa Malaysia KLCI (FBM KLCI) yang menjadi petunjuk pasaran meningkat 4.84 mata untuk berakhir pada 1,446.19 daripada 1,441.35 ketika ditutup pada Selasa.Indeks itu dibuka 2.27 mata lebih kukuh kepada 1,443.62 sebelum bergerak di antara 1,439.69 dengan 1,447.15 sepanjang dagangan hari ini.Bagi keseluruhan pasaran, kaunter untung mengatasi kaunter rugi sebanyak 425 berbanding 404, manakala 401 kaunter tidak berubah, 1,085 kaunter tidak diniagakan dan lapan yang lain digantung.Jumlah dagangan meningkat kepada 3.07 bilion unit bernilai RM1.72 bilion daripada 3.04 bilion unit bernilai  RM1.57 bilion pada Selasa.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata di peringkat rantau, indeks -indeks utama ditutup bercampur-campur memandangkan pelabur menunggu keputusan pilihan raya pertengahan penggal Amerika Syarikat (AS).“Selain itu, harga pengeluar tahunan China turun buat kali pertama pada Oktober, menunjukkan permintaan domestik yang lemah dan gangguan terhadap pengeluaran dalam keadaan langkah-langkat ketat berkaitan COVID-19,” katanya kepada Bernama.Menurut laporan berita antarabangsa, Indeks Harga Pengeluar China susut sebanyak 1.3 peratus pada Oktober, penurunan pertama sejak Disember 2020.Bagi peringkat domestik, beliau berkata Rakuten menjangkakan momentum belian berterusan susulan penilaian murah ke atas saham tempatan serta aliran masuk berterusan dana asing, walaupun keadaan pasaran yang berhati-hati di rantau ini.“Kami menjangkakan FBM KLCI berlegar dalam julat 1,440 hingga 1,460 bagi baki tempoh minggu ini dengan sokongan serta-merta pada 1,420 dan rintangan pada 1,460,” katanya.

Sementara itu, saham wajaran tinggi Bursa Malaysia, Maybank melonjak 13 sen kepada RM8.63, Public Bank dan CIMB masing-masing naik dua sen kepada RM4.40 dan RM5.44, Petronas Chemicals tidak berubah pada RM8.55, dan IHH Healthcare turun tiga sen kepada RM5.97 .Antara saham aktif, Advance Synergy menguncup satu sen kepada 11.5 sen, Top Glove kurang setengah sen kepada 84 sen, Citaglobal susut tiga sen kepada 26 sen, Avillion naik 1.5 sen kepada 10.5 sen, dan Euro Holdings menambah 4.5 sen kepada 13.5 sen sen.Di papan indeks, Indeks FBM Emas meningkat 32.81 mata kepada 10,259.45; FBM 70 menambah 34.76 mata kepada 12,157.24 dan Indeks FBMT 100 menokok 32.30 mata kepada 9,993.76.Indeks FBM Emas Syariah naik 15.38 mata kepada 10,323.74 dan FBM ACE kurang 9.09 mata kepada 4,932.34.Mengikut sektor, Indeks Perkhidmatan Kewangan meningkat 99.47 mata kepada 16,260.84; Indeks Perladangan menambah 14.50 mata kepada 6,849.56; Indeks Produk dan Perkhidmatan Perindustrian naik 0.70 mata kepada 174.32 serta Indeks Tenaga susut 2.83 mata kepada 721.63.Jumlah dagangan Pasaran Utama turun kepada 2.24 bilion saham bernilai RM1.52 bilion daripada 2.27 bilion saham bernilai RM1.35 bilion pada Selasa.Jumlah dagangan waran meningkat kepada 294.86 juta unit bernilai RM66.88 juta daripada 217.63 juta unit bernilai RM49.35 juta semalam.Jumlah dagangan Pasaran ACE susut kepada 528.83 juta saham bernilai RM126.66 juta daripada 556.79 juta saham bernilai RM166.19 juta sebelumnya.Kaunter produk dan perkhidmatan pengguna menyumbang 703.46 juta saham yang didagangkan di Pasaran Utama, produk dan perkhidmatan perindustrian (522.73 juta), pembinaan (64.29 juta), teknologi (133.33 juta), SPAC (sifar), perkhidmatan kewangan (72.51 juta), hartanah (200.43 juta), perladangan (24.25 juta), REIT (8.08 juta), dana tertutup (3,100), tenaga (217.93 juta), penjagaan kesihatan (191.55 juta), telekomunikasi dan media (21.70 juta), pengangkutan dan logistik (70.20 juta) serta utiliti (14.59 juta). -BERNAMA


Sentimen berhati-hati dorong pasaran getah ditutup bercampur-campur

KUALA LUMPUR, 9 November - Pasaran getah Kuala Lumpur hari ini mengakhiri urus niaga bercampur-campur, menyaksikan sentimen yang kekal berhati-hati berikutan prestasi jualan kenderaan China yang kurang memberangsangkan, diikuti dengan keputusan pilihan raya penggal pertengahan Amerika Syarikat dan data inflasi.Seorang peniaga berkata data Persatuan Kereta Penumpang China menunjukkan penurunan sebanyak 4.4 peratus bulan ke bulan dalam jualan runcit bulan Oktober.Menurut persatuan itu, jualan runcit kereta penumpang pula meningkat 7.2 peratus kepada 1.86 juta unit tahun ke tahun.

“Di AS, keyakinan dalam kalangan perniagaan kecil berkurangan pada Oktober apabila inflasi yang tinggi menjejaskan sentimen dan lebih ramai pemilik perniagaan mengunjurkan prospek ekonomi yang semakin merosot," katanya.Di dalam negara, harga Lembaga Getah Malaysia (LGM) untuk Getah Mutu Malaysia 20 (SMR 20) naik 1.5 sen kepada 604.0 sen sekilogram (sekg) manakala lateks pukal turun sebanyak 0.5 sen kepada 477.0 sen sekg.Pada pukul 5 petang, harga penutup LGM untuk SMR 20 adalah 603.5 sen sekg dan lateks pukal pada 475.0 sen sekg. -BERNAMA


Ringgit ditutup mengukuh berbanding dolar AS untuk hari kedua berturut-turut

KUALA LUMPUR, 8 November - Ringgit mengakhiri urus niaga Selasa dengan mencatat pengukuhan kecil berbanding dolar Amerika Syarikat (AS), di tengah-tengah prestasi bercampur-campur di peringkat pasaran tukaran asing Asia.Pada pukul 6 petang, ringgit mengukuh kepada 4.7340/7385 berbanding dolar AS daripada paras 4.7385/7420, semalam.Pengarah Pengurusan SPI Asset Management Stephen Innes berkata ringgit mencatat peningkatan pada awal urus niaga hari ini, namun susut kemudiannya selepas laporan mengenai daerah di Guangzhou, China, bertindak melaksanakan pelbagai peringkat sekatan dan perintah berkurung.“Ini menjejaskan harapan mengenai kemungkinan China melakukan perubahan dalam dasar sifar COVID bagi tempoh terdekat ini.“Ringgit juga diniagakan dalam julat kecil menjelang pilihan raya penggal pertengahan AS, tetapi apa lebih penting adalah tumpuan ke atas data Indeks Harga Pengguna AS,” katanya kepada Bernama.

Malah, beliau menyifatkan IHP berkenaan sebagai data paling utama untuk hala tuju keputusan mesyuarat Jawatankuasa Pasaran Terbuka Persekutuan AS (FOMC) pada Disember ini bagi penentuan kadar faedah akan datang.“Ini adalah petunjuk sensitif bagi FOMC bagi keputusan mengenai kadar faedah. Oleh itu terdapat banyak keraguan mengenai kedudukan dolar AS berbanding ringgit dari segi data," katanya.Dalam pada itu, ringgit diniagakan rendah berbanding kelompok mata wang utama lain.Ringgit susut berbanding dolar Singapura kepada 3.3744/3781 daripada 3.3731/3761 pada Isnin dan rendah berbanding yen Jepun pada 3.2371/2404 daripada 3.2303/2329, sebelum ini.Unit tempatan itu juga susut berbanding euro kepada 4.7345/7390 daripada 4.7323/7358 dan turun berbanding pound Britain kepada 5.4389/4441 daripada 5.4227/4267. -BERNAMA


Bursa Malaysia ditutup rendah berikutan aktiviti pengambilan untung berterusan

KUALA LUMPUR, 8 November - Bursa Malaysia ditutup rendah hari ini, didorong oleh aktiviti pengambilan untung yang berterusan, sejajar dengan penurunan dalam kebanyakan bursa serantau berikutan pelabur terus berhati-hati menjelang data inflasi Amerika Syarikat (AS) yang akan dikeluarkan pada Khamis, kata peniaga.  Pada pukul 5 petang, petunjuk pasaran FBM KLCI merosot 0.77 mata atau 0.05 peratus, untuk ditutup kepada 1,441.35 daripada 1,442.12 pada Isnin.Saham pandu pasaran, yang dibuka tinggi 5.0 mata kepada 1,447.12, bergerak antara 1,433.29 dan 1,447.85 sepanjang hari. Dalam pasaran secara menyeluruh, kaunter rugi mengatasi kaunter untung sebanyak 470 berbanding 361 manakala 381 kaunter tidak berubah, 1,103 tidak diniagakan dan sembilan yang lain digantung.Jumlah dagangan naik kepada 3.04 bilion unit bernilai RM1.57 bilion daripada 2.79 bilion unit bernilai RM1.64 bilion pada Isnin.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata pelabur dijangka terus berhati-hati berikutan turun naik pasaran yang meningkat di peringkat domestik. “Oleh itu, kami menjangka indeks petunjuk pasaran akan diniagakan mendatar, kecenderungan ke arah positif, dalam julat 1,430-1,460 untuk baki minggu ini, dengan paras sokongan segera pada 1,420 dan paras halangan pada 1,460,” katanya kepada Bernama.Sementara itu, saham wajaran tinggi Bursa Malaysia Maybank menambah dua sen kepada RM8.50, Public Bank meningkat tiga sen kepada RM4.38, CIMB naik tujuh sen kepada RM5.42 manakala Petronas Chemicals dan IHH Healthcare, masing-masing tidak berubah pada RM8.55 dan RM6.00.Dalam kalangan saham aktif, Advance Synergy menambah 3.5 sen kepada 12.5 sen, Top Glove naik 5.5 sen kepada 84.5 sen, Malayan United Industries meningkat 1.5 sen kepada 10.5 sen, Tanco merosot 5.5 sen kepada 38.5 sen dan Borneo Oil tidak berubah pada dua sen.

Di papan indeks, Indeks FBM Emas merosot 18.25 mata kepada 10,226.64, FBM 70 berkurangan 70.85 mata kepada 12,122.48 dan Indeks FBMT 100 jatuh 17.57 mata kepada 9,961.46.Indeks FBM Emas Shariah jatuh 53.50 mata kepada 10,308.36 dan FBM ACE susut 8.40 mata kepada 4,941.43. Mengikut sektor, Indeks Perkhidmatan Kewangan meningkat 59.22 mata kepada 16,161.36, Indeks Perladangan naik 10.07 mata kepada 6,835.06, Indeks Produk Perindustrian dan Perkhidmatan berkurangan 0.69 mata kepada 173.62 dan Indeks Tenaga merosot 3.66 mata kepada 724.46.Jumlah dagangan Pasaran Utama naik kepada 2.27 bilion saham bernilai RM1.35 bilion daripada 2.06 bilion saham bernilai RM1.42 bilion pada Isnin.    Jumlah dagangan waran berkurangan kepada 217.63 juta unit bernilai RM49.35 juta daripada 323.34 juta unit bernilai RM81.72 juta semalam.  Jumlah dagangan Pasaran ACE meningkat kepada 556.79 juta saham bernilai RM166.19 juta daripada 408.32 juta saham bernilai RM140.39 juta sebelum ini.Kaunter barangan pengguna dan perkhidmatan menyumbang 783.67 juta saham diniagakan di Pasaran Utama, produk perindustrian dan perkhidmatan (485.83 juta), pembinaan (80.03 juta), teknologi (109.62 juta), SPAC (sifar), perkhidmatan kewangan (52.16 juta), hartanah (308.95 juta), perladangan (18.56 juta), REIT (4.69 juta), dana tertutup (sifar), tenaga (137.67 juta), penjagaan kesihatan (191.10 juta), telekomunikasi dan media (22.62 juta), pengangkutan dan logistik (65.44 juta) dan utiliti (13.20 juta). -BERNAMA


MIDA proaktif tingkat Pelaburan Langsung Domestik, DDI

KUALA LUMPUR, 8 November- Lembaga Pembangunan Pelaburan Malaysia (MIDA) sentiasa proaktif meningkatkan Pelaburan Langsung Domestik (DDI).Ketua Pegawai Eksekutifnya, Datuk Arham Abdul Rahman berkata peranan DDI dalam membangunkan ekonomi negara sama penting dengan Pelaburan Langsung Asing (FDI)."Banyak projek DDI diberikan di sektor lain seperti makanan dan minuman, kayu, getah dan sebagainya. "Jumlah pelaburan bukanlah besar tetapi bilangan projek dua hingga tiga kali ganda lebih besar daripada angka FDI," katanya.

Beliau berkata demikian dalam program 'Anjakan Paradigma: Meningkatkan DDI Bagi Pertumbuhan Ekonomi Mampan' anjuran MIDA, di sini.Bagi tempoh 2012 hingga 2021, DDI menyumbang 64.2 peratus atau RM1.364 trilion daripada jumlah pelaburan diluluskan dalam ekonomi negara.Manakala baki 35.8 peratus bersamaan RM761.7 bilion disumbangkan FDI.


Pasaran getah pulih, pelabur berharap China buka semula sempadan

KUALA LUMPUR, 8 November- Pasaran getah Kuala Lumpur melantun semula pada hari Selasa didorong oleh harapan baharu kemungkinan sempadan China dibuka semula.

Seorang peniaga berkata, niaga hadapan getah Shanghai dan Jepun meningkat hari ini apabila sentimen pasaran bertambah baik dengan para pelabur berpegang pada harapan bahawa negara pengguna getah asli terbesar di dunia itu akhirnya akan melonggarkan sekatan ketat COVID-19.

Bagaimanapun, beliau berkata aliran menaik selanjutnya disekat oleh kejatuhan harga minyak di tengah-tengah kebimbangan kemelesetan dan peniaga mengalihkan tumpuan mereka pada data inflasi AS yang akan dikeluarkan lewat minggu ini.

Pasaran mengunjurkan Rizab Persekutuan mungkin mengambil pendekatan yang kurang cenderung terhadap kadar faedah.Di dalam negara, harga Lembaga Getah Malaysia (LGM) untuk Getah Mutu Malaysia 20 (SMR 20) melonjak 11.0 sen kepada 605.5 sen sekilogram (sekg) manakala lateks pukal meningkat sebanyak 2.0 sen kepada 480.5 sen sekg.Pada 5 petang, harga penutup LGM untuk SMR 20 adalah 602.5 sen sekg manakala lateks pukal pada 477.5 sen sekg.-BERNAMA


Pergerakan trafik global di tahap 73.8 peratus

KUALA LUMPUR, 8 November - Jumlah trafik penumpang udara bagi September 2022 meningkat 57 peratus tahun ke tahun dan ia mencerminkan momentum pemulihan yang kukuh.Menurut Persatuan Pengangkutan Udara Antarabangsa (IATA), ketika ini pergerakan trafik global berada pada 73.8 peratus daripada paras September 2019.Jelas IATA, permintaan bagi pengangkutan udara bertambah baik walaupun dalam persekitaran ketidaktentuan ekonomi dan geopolitik.China masih melaksanakan strategi sifar COVID-19, menyaksikan sebahagian besar sempadan ditutup dan menjadikan permintaan tidak menentu bagi pasaran domestik.

Jumlah trafik udara negara tersebut bagi September susut 46.4 peratus berbanding tahun sebelumnya.Berbeza dengan China, aliran trafik antarabangsa bagi kawasan lain Asia Pasifik melonjak 464.8 peratus berbanding tahun lepas.Sementara itu, pasaran kargo udara global menyaksikan penurunan permintaan pada 10.6 peratus tahun ke tahun berbanding September 2021, namun terus menghampiri prestasi sebelum pandemik.


MAVCOM lulus 34 permohonan ATR dalam tempoh Julai hingga September lepas

KUALA LUMPUR, 8 November - Suruhanjaya Penerbangan Malaysia (MAVCOM) meluluskan 34 daripada 38 permohonan Hak Trafik Udara (ATR) bagi tempoh Julai hingga September lepas.Daripada jumlah diluluskan, Batik Air Malaysia dan AirAsia X menerima kelulusan tertinggi, masing-masing sebanyak 10 ATR.Seiring pemulihan industri penerbangan, permohonan ATR meningkat 18.8 peratus berbanding suku sebelumnya.Berbanding tempoh sama tahun lalu, permohonan melonjak ketara sebanyak 81 peratus.

Pemulihan didorong pembukaan semula sempadan serantau dan antarabangsa secara beransur-ansur dan pengurangan penyebaran COVID-19 serta pengaktifan semula pesawat oleh syarikat penerbangan.Majoriti permohonan ATR yang diterima MAVCOM membabitkan destinasi di rantau Asia Pasifik.Ini termasuk 11 permohonan bagi laluan udara di ASEAN, sembilan destinasi di Asia dan empat di Australasia.MAVCOM yakin industri penerbangan negara akan terus mencapai kadar pemulihan yang progresif pada masa akan datang.


KUALA LUMPUR, 8 November - Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM42.1 bilion daripada RM44.34 bilion pagi ini, manakala mudah tunai bagi dana Islam turun kepada RM30.1 bilion daripada RM38.65 bilion sebelumnya.Awal hari ini, bank pusat menawarkan tiga tender pasaran wang konvensional, tiga tender Qard dan satu tender repo berbalik.Pada 4 petang, BNM mengadakan tender pasaran wang konvensional bernilai RM41.3 bilion dan tender pasaran wang Murabahah RM30.1 bilion, kedua-duanya untuk wang sehari.

Purata kadar semalaman Islam ialah pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus. - BERNAMA


ACETECH Mumbai 2022: Lapan syarikat tempatan pamer produk binaan, bangunan

KUALA LUMPUR, 8 November- Lapan syarikat Malaysia bakal menyertai acara ACETECH Mumbai 2022, berlangsung dari 10 hingga 13 November ini.Perbadanan Pembangunan Perdagangan Luar Malaysia (MATRADE) berkata pameran tahunan terbesar India itu menghimpunkan pemain industri seni bina, pembinaan, kejuruteraan, bahan binaan dan sektor berkaitan.Jelas Matrade, syarikat tempatan akan turut mempamerkan produk bahan binaan dan bangunan masing-masing pada acara tersebut.

(Acara ACETECH Mumbai 2022, berlangsung dari 10 hingga 13 November ini)

Pengarah Bahagian Pembinaan dan Perkhidmatan Perniagaan MATRADE, Idzham Abdul Hamid berkata penyertaan negara dalam ACETECH Mumbai 2022 akan membantu mempromosikan produk, perkhidmatan serta jenama Malaysia di India.Lebih banyak syarikat tempatan digalakkan terlibat secara aktif dalam projek infrastruktur di India seperti Lebuhraya Nasional dan Taman Logistik Multimodal.Sektor pembinaan negara tersebut menawarkan potensi besar disokong usaha kerajaannya untuk menjadikan pembangunan infrastruktur sebagai pemacu pertumbuhan ekonomi.Pengeksport yang berminat menembusi pasaran India, dapatkan maklumat lanjut daripada MATRADE Mumbai atau MATRADE Chennai.


Ringgit dibuka tinggi berbanding Dolar AS pagi ini, China dijangka buka semula sempadan

KUALA LUMPUR, 8 November- Nilai ringgit dibuka lebih tinggi berbanding dolar AS hari ini disokong oleh sentimen positif mengenai kemungkinan pembukaan semula sempadan China dan pergerakan rancak ekuiti negara itu, kata seorang penganalisis.Pada 9.00 pagi, mata wang tempatan menambah nilai kepada 4.7350/7390 daripada penutupan urus niaga hari Isnin 4.7385/7420.Pengarah Urusan SPI Asset Management Stephen Innes berkata sentimen positif itu boleh mendorong ringgit untuk melonjak lebih tinggi memandangkan hubungan perdagangan Malaysia yang rapat dengan China."Walaupun ia (pembukaan semula China) lebih kepada manipulasi berbanding realiti, pelabur boleh mula menambah lebih banyak risiko tempatan pada pegagan mereka dan meluaskan pengambilan risiko masing-masing.

"Bagaimanapun, menjelang pilihan raya umum tempatan, saya menjangkakan permintaan luaran terhadap ringgit kekal lesu," katanya kepada Bernama.Sementara itu, ringgit diniagakan rendah berbanding sekumpulan mata wang utama.Ringgit menyusut nilai berbanding dolar Singapura kepada 3.3807/3840 daripada 3.3731/3761 pada penutup Isnin dan lemah berbanding yen Jepun pada 3.2319/2348 daripada 3.2303/2329 sebelumnya.Mata wang tempatan turut turun berbanding euro kepada 4.7468/7508 daripada 4.7323/7358 semalam dan susut berbanding pound Britain kepada 5.4599/4645 daripada 5.4227/4267.- BERNAMA


Harapan rakyat kepada kerajaan pasca-PRU15: Pulih, tingkatkan kembali ekonomi negara

(Hisommudin ditemu bual dalam program Biz Malaysia)

KUALA LUMPUR, 7 November- Memulih dan meningkatkan kembali ekonomi negara, aspek utama yang perlu diberi fokus parti yang membentuk kerajaan selepas Pilihan Raya Umum ke-15, menurut Pengarah Eksekutif Ilham Centre, Hisommudin Bakar.Saranan itu berdasarkan hasil kaji selidik dilaksanakan Ilham Centre berhubung aspirasi 1,622 responden di seluruh negara."Manakala 35% lagi menyatakan bahawa mereka menuntut bahawa wakil rakyat menangani kenaikan kos sara hidup kenaikan harga barang dan juga menumpukan kepada usaha membasmi kemiskinan."Gabung kedua-dua ini, 79% adalah angka besar yang mewakili suara daripada kajian yang kami lakukan," katanya selepas menjadi tetamu program Biz Malaysia di Angkasapuri di sini.

(Hisommudin berkata memulih dan meningkatkan kembali ekonomi negara, aspek utama yang perlu diberi fokus parti yang membentuk kerajaan selepas Pilihan Raya Umum ke-15)

Memulih dan meningkatkan kembali ekonomi negara, aspek utama yang perlu diberi fokus parti yang membentuk kerajaan selepas Pilihan Raya Umum ke-15Tambahnya, mengambil kira prospek ekonomi global yang lebih mencabar tahun hadapan, isu-isu berkaitan ekonomi dijangka turut menjadi pendorong kepada pengundi dalam membuat keputusan.Kaji selidik bertajuk 'Memahami Selera Rakyat: Tinjauan Awal PRU15' dijalankan mulai 1 Ogos hingga 30 September lalu.Kajian sama turut mendapati, 8% responden mahu keutamaan diberikan kepada usaha membersihkan kerajaan daripada budaya rasuah, memastikan janji manifesto ditunaikan, merapatkan jurang antara kaum serta mereformasi institusi dan tadbir urus kerajaan.


Niaga hadapan FBM KLCI ditutup tinggi

KUALA LUMPUR, 7 November - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini, sejajar dengan kadar asas prestasi pasaran tunai.Pada penutup dagangan, November 2022 dan Mac 2023, masing-masing naik 5.5 mata kepada 1,444.5 dan 1,437.5, Disember 2022 menokok 6.0 mata kepada 1,444.5 dan Jun 2023 meningkat 6.5 mata kepada 1,435.0.Jumlah dagangan susut kepada 9,871 lot daripada 12,272 lot pada Jumaat manakala kepentingan terbuka turun kepada 41,414 kontrak daripada 42,383 kontrak sebelum ini.

Pada 5 petang, FBM KLCI naik 3.84 mata kepada 1,442.12 daripada 1,438.28 pada Jumaat lepas. - BERNAMA


KUALA LUMPUR, 7 November- Kestabilan politik penting demi menjamin pemulihan dan pembangunan ekonomi negara. Ia antara faktor asas dalam memastikan pelabur asing terus menjadikan Malaysia destinasi pelaburan dan perdagangan pilihan."Pelabur-pelabur luar negara mereka sedikit sebanyak memang amat memikirkan perkara-perkara seperti ini kerana wang yang akan mereka laburkan bukan sedikit," kata penganalisis ekonomi, Dr Mohd Zulkifli Zakaria."Mereka akan pastikan pulangan kewangan, dasar-dasar tidak berubah secara spontan. Setiap kali pertukaran pentadbiran sudah pasti akan berubah dasar-dasar ini dan dasar ini memberi kesan besar kepada pelabur-pelabur."Oleh itu, bagi pelabur luar negara ketidakstabilan politik merupakan satu perkara yang asas kepada mereka. Selain daripada hutang negara, keupayaan negara membayar balik hutang mereka, mereka akan lihatnya dengan teliti," katanya ketika ditemu bual menerusi aplikasi 'Google Meet' dalam rancangan terbitan RTM.Menurut Dr Mohd Zulkifli, bagi memastikan negara bersedia menghadapi prospek ekonomi lebih mencabar tahun hadapan, dasar ekonomi lebih jelas diperlukan bagi merangsang momentum pertumbuhan seterusnya.

(Kestabilan politik dan dasar jelas, syarat utama tarik pelabur